title: Sklep Sveta (SZVP) 2017/1562 z dne 14. septembra 2017 o spremembi Sklepa (SZVP) 2016/849 o omejevalnih ukrepih proti Demokratični ljudski republiki Koreji

text:
               15.9.2017

               SL

               Uradni list Evropske unije

               L 237/86

         SKLEP SVETA (SZVP) 2017/1562
   z dne 14. septembra 2017
   o spremembi Sklepa (SZVP) 2016/849 o omejevalnih ukrepih proti Demokratični ljudski republiki Koreji
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 29 Pogodbe,
   ob upoštevanju Sklepa Sveta (SZVP) 2016/849 z dne 27. maja 2016 o omejevalnih ukrepih proti Demokratični ljudski republiki Koreji in razveljavitvi Sklepa 2016/183/SZVP (1),
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Svet je 27. maja 2016 sprejel Sklep (SZVP) 2013/849 o omejevalnih ukrepih proti Demokratični ljudski republiki Koreji (v nadaljnjem besedilu: DLRK).

               (2)

               Varnostni svet Združenih narodov (v nadaljnjem besedilu: VSZN) je 5. avgusta 2017 sprejel Resolucijo 2371 (2017) (v nadaljnjem besedilu: RVSZN 2371 (2017)), v kateri je izrazil globoko zaskrbljenost zaradi preizkusov balističnih izstrelkov, ki jih je DLRK izvedla 3. in 28. julija 2017, in opozoril, da takšne dejavnosti prispevajo k razvoju izstrelitvenih sistemov jedrskega orožja v DLRK ter povečujejo napetosti v regiji in zunaj nje.

               (3)

               RVSZN 2371 (2017) razširja prepoved uvoza nekaterih vrst blaga iz DLRK, omejevanje finančnih transakcij in omejitve za ladje DLRK.

               (4)

               RVSZN 2371 (2017) tudi omejuje število delovnih dovoljenj, ki se lahko izdajo državljanom DLRK.

               (5)

               Za izvedbo nekaterih ukrepov iz tega sklepa so potrebni nadaljnji ukrepi Unije.

               (6)

               Sklep (SZVP) 2016/849 bi bilo zato treba ustrezno spremeniti –

         SPREJEL NASLEDNJI SKLEP:
   Člen 1
   Sklep (SZVP) 2016/849 se spremeni:

               (1)

               člen 7 se nadomesti z naslednjim:
               „Člen 7
               1.   Nabava premoga, železa in železove rude v DLRK s strani državljanov držav članic ali z uporabo plovil ali zrakoplovov pod zastavo držav članic je prepovedana, ne glede na to, ali izvirajo z ozemlja DLRK ali ne.
               2.   Unija sprejme potrebne ukrepe za določitev snovi, ki jih zadeva odstavek 1.
               3.   Odstavek 1 se ne uporablja za premog, za katerega država članica, ki ga je nabavila, na podlagi verodostojnih informacij potrdi, da izvira zunaj DLRK in se je prevažal prek ozemlja DLRK izključno za izvoz iz pristanišča v Rajinu (Rasonu), pod pogojem, da ta država članica o tem vnaprej uradno obvesti Odbor za sankcije in da takšne transakcije niso povezane z ustvarjanjem prihodka za programe DLRK, povezane z jedrskim orožjem in balističnimi izstrelki, ali za druge dejavnosti, prepovedane z RVSZN 1718 (2006), 1874 (2009), 2087 (2013), 2094 (2013), 2270 (2016), 2321 (2016) ali 2356 (2017) ali s tem sklepom.
               4.   Nabava svinca in svinčeve rude v DLRK s strani državljanov držav članic ali z uporabo plovil ali zrakoplovov pod zastavo držav članic je prepovedana, ne glede na to, ali izvira z ozemlja DLRK ali ne.
               5.   Unija sprejme potrebne ukrepe za določitev snovi, ki jih zadeva odstavek 4.“;

               (2)

               vstavi se naslednji člen:
               „Člen 9a
               1.   Nabava morskih sadežev v DLRK s strani državljanov držav članic ali z uporabo plovil ali zrakoplovov pod zastavo držav članic je prepovedana, ne glede na to, ali izvirajo z ozemlja DLRK ali ne.
               2.   Unija sprejme potrebne ukrepe za določitev zadevnih predmetov, ki jih zajema odstavek 1 in vključujejo ribe, rake, mehkužce in druge vodne nevretenčarje vseh oblik.“;

               (3)

               v členu 11(2) se točka (c) nadomesti z naslednjim:

                           „(c)

                           ustanavljanje novih skupnih podjetij ali zadrug s subjekti ali posamezniki iz DLRK ali širitev obstoječih skupnih podjetij z dodatnimi naložbami, ne glede na to ali delujejo v imenu vlade DLRK ali ne, razen če je takšna skupna podjetja ali zadruge vnaprej in za vsak primer posebej odobril Odbor za sankcije.“;

               (4)

               v členu 13 se točka (1) nadomesti z naslednjim:

                           „(1)

                           Ne opravi se noben prenos ali kliring sredstev iz ali v DLRK razen transakcij, ki spadajo na področje uporabe točke (3) in so bile odobrene v skladu s točko (4).“;

               (5)

               vstavi se naslednji člen:
               „Člen 13a
               Za namene izvajanja členov 13, 14 in 24a države članice obravnavajo storitve podjetij, ki opravljajo finančne storitve, kot primerljive s storitvami, ki jih zagotavljajo banke, kot finančne institucije.“;

               (6)

               v členu 16 se odstavek 6 nadomesti z naslednjim:
               „6.   Države članice sprejmejo potrebne ukrepe, s katerimi na način, ki je skladen z njihovimi obveznostmi po veljavnem mednarodnem pravu, zasežejo in odstranijo med pregledi odkrite predmete na primer tako, da jih uničijo, jih naredijo neuporabne ali nefunkcionalne, jih uskladiščijo ali jih predajo v odstranitev državi, ki ni država izvora ali namembna država, katerih dobava, prodaja, prenos ali izvoz je z RVSZN 1718 (2006), 1874 (2009), 2087 (2013), 2094 (2013), 2270 (2016), 2321 (2016) ali 2371 (2071) prepovedan.“;

               (7)

               v členu 18a se vstavita naslednja odstavka:
               „6.   Države članice prepovedo – če je tako odločil Odbor za sankcije – vplutje plovila, ki je uvrščeno na seznam Odbora za sankcije, v svoja pristanišča, razen v primeru izrednih razmer ali vrnitve v izvorno pristanišče ali če Odbor za sankcije vnaprej določi, da je takšno vplutje potrebno zaradi humanitarnih namenov ali katerih koli drugih namenov, ki so skladni s cilji RVSZN 1718 (2006), 1874 (2009), 2087 (2013), 2094 (2013), 2270 (2016), 2321 (2016), 2356 (2017) ali 2371 (2017).
               7.   V Prilogi VI so navedena plovila iz odstavka 6 tega člena, uvrščena na seznam Odbora za sankcije v skladu z odstavkom 6 RVSZN 2371 (2017).“;

               (8)

               v členu 22 se odstavek 1 nadomesti z naslednjim:
               „1.   Prepovedano je registriranje plovil v DLRK, pridobivanje dovoljenja za plovilo, da lahko pluje pod zastavo DLRK, ali lastništvo, zakup, upravljanje ali kakršna koli klasifikacija plovil, izdajanje spričeval ali s tem povezane storitve ali zavarovanje plovil s strani DLRK, vključno z najemanjem takšnih plovil.“;

               (9)

               vstavi se naslednji člen:
               „Člen 26a
               1.   Kadar koli po 5. avgustu 2017 države članice ne smejo preseči skupnega števila delovnih dovoljenj za državljane DLRK, določenih v njihovi pristojnosti in veljavnih na dan 5. avgusta 2017.
               2.   Odstavek 1 se ne uporablja, če Odbor za sankcije vnaprej in za vsak primer posebej odobri zaposlitev dodatnega števila državljanov DLRK, ki presega število delovnih dovoljenj, določenih v pristojnosti države članice na dan 5. avgusta 2017, če je to potrebno zaradi zagotavljanja humanitarne pomoči, denuklearizacije ali katerih koli drugih namenov, skladnih s cilji RVSZN 1718 (2006), 1874 (2009), 2087 (2013), 2094 (2013), 2270 (2016), 2321 (2016), 2356 (2017) ali 2371(2017).“;

               (10)

               v členu 33 se odstavek 1 nadomesti z naslednjim:
               „1.   Svet spremeni priloge I, IV in VI na podlagi ugotovitev Varnostnega sveta ZN ali Odbora za sankcije.“;

               (11)

               naslov Priloge IV se nadomesti z naslednjim:
               „Seznam plovil iz člena 18a(5)“;

               (12)

               doda se naslednja priloga:„
                  PRILOGA VI
                  Seznam plovil iz člena 18a(7)
               “.
         Člen 2
   Ta sklep začne veljati dan po objavi v Uradnem listu Evropske unije.

      V Bruslju, 14. septembra 2017

            Za Svet

            Predsednik

         A. ANVELT

      (1)  UL L 141, 28.5.2016, str. 79.


title: 2010/282/: Sklep Sveta z dne 19. januarja 2010 o obstoju čezmernega primanjkljaja v Avstriji

text:
               21.5.2010

               SL

               Uradni list Evropske unije

               L 125/32

         SKLEP SVETA
   z dne 19. januarja 2010
   o obstoju čezmernega primanjkljaja v Avstriji
   (2010/282/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 126(6) v povezavi s členom 126(13) in členom 136 Pogodbe,
   ob upoštevanju predloga Komisije,
   ob upoštevanju pripomb, ki jih je predložila Avstrija,
   ob upoštevanju naslednjega:

               (1)

               V skladu s členom 126(1) Pogodbe o delovanju Evropske unije se države članice izogibajo čezmernemu javnofinančnemu primanjkljaju.

               (2)

               Pakt za stabilnost in rast temelji na cilju zdravih javnih financ kot sredstvu za izboljšanje pogojev za stabilnost cen in za močno trajnostno rast, ki pospešuje ustvarjanje delovnih mest.

               (3)

               Postopek v zvezi s čezmernim primanjkljajem iz člena 126 Pogodbe o delovanju Evropske unije, kakor je pojasnjen v Uredbi Sveta (ES) št. 1467/97 z dne 7. julija 1997 o pospešitvi in razjasnitvi izvajanja postopka v zvezi s čezmernim primanjkljajem (1) (ki je del Pakta za stabilnost in rast), določa, da se sprejme sklep o obstoju čezmernega primanjkljaja. Uredba (ES) št. 1467/97 uvaja tudi določbe o izvajanju člena 104 Pogodbe o ustanovitvi Evropske skupnosti, ki je postal člen 126 Pogodbe o delovanju Evropske unije. Protokol o postopku v zvezi s čezmernim primanjkljajem, ki je priloga k Pogodbi o delovanju Evropske unije, vsebuje dodatne določbe glede izvajanja postopka v zvezi s čezmernim primanjkljajem. Uredba Sveta (ES) št. 479/2009 (2) določa podrobna pravila in opredelitve za uporabo določb navedenega protokola.

               (4)

               Leta 2005 je bil Pakt za stabilnost in rast prenovljen, da bi se okrepili njegova učinkovitost in gospodarski temelji ter ohranila dolgoročna vzdržnost javnih financ. Cilj prenove pakta je bil zagotoviti, da se v vseh fazah postopka v zvezi s čezmernim primanjkljajem v celoti upošteva predvsem gospodarsko in proračunsko ozadje. Na ta način Pakt za stabilnost in rast zagotavlja okvir, ki podpira politike vlad za hitro ponovno vzpostavitev trdnih proračunskih stanj, pri tem pa upošteva gospodarske razmere.

               (5)

               V skladu s členom 104(5) Pogodbe o ustanovitvi Evropske skupnosti, ki je postal člen 126(5) Pogodbe o delovanju Evropske unije, mora Komisija Svetu predložiti mnenje, če meni, da v državi članici obstaja čezmerni primanjkljaj ali tveganje zanj. Komisija je na podlagi svojega poročila v skladu s členom členu 104(3) Pogodbe o ustanovitvi Evropske skupnosti, ki je postal člen 126(3) Pogodbe o delovanju Evropske unije, ter ob upoštevanju mnenja Ekonomsko-finančnega odbora v skladu s členom 104(4) Pogodbe o ustanovitvi Evropske skupnosti, ki je postal člen 126(4) Pogodbe o delovanju Evropske unije, ugotovila, da v Avstriji obstaja čezmerni primanjkljaj. Komisija je zato 11. novembra 2009 Svetu predložila zadevno mnenje v zvezi z Avstrijo (3).

               (6)

               V skladu s členom 126(6) Pogodbe o delovanju Evropske unije Svet upošteva morebitne pripombe, ki jih želi predložiti zadevna država članica, preden po opravljeni celoviti oceni odloči, ali čezmerni primanjkljaj obstaja. V primeru Avstrije ta celovita ocena vodi do zaključkov, ki so izpostavljeni v tem sklepu.

               (7)

               Po podatkih, ki so jih avstrijski organi sporočili oktobra 2009, bo javnofinančni primanjkljaj Avstrije v letu 2009 predvidoma dosegel 3,9 % BDP in tako ostal znatno nad referenčno vrednostjo 3 % BDP. Na podlagi napovedi služb Komisije iz jeseni 2009 velja predvideni presežek nad referenčno vrednostjo za izjemnega v smislu Pogodbe in Pakta za stabilnost in rast. Zlasti je to preseganje posledica resnega upada gospodarske rasti v smislu Pogodbe ter Pakta za stabilnost in rast. Po napovedih služb Komisije iz jeseni 2009 naj bi se realni BDP v Avstriji leta 2009 močno zmanjšal, in sicer za 3,7 %. Recesija odraža strm padec zasebnih naložb in zunanje trgovine v izvozno usmerjenem predelovalnem sektorju, kar je posledica finančne krize in svetovnega upada gospodarske rasti in predvsem precej manjše možnosti za rast pri glavnih trgovinskih partnericah (države euroobmočja, Srednja in Vzhodna Evropa). Poleg tega ni mogoče reči, da je predvideno preseganje referenčne vrednosti začasno. V skladu z napovedjo služb Komisije iz jeseni 2009, ki upošteva fiskalne ukrepe, sprejete v tekočem letu, se bo ob predpostavki nespremenjenih politik primanjkljaj povečal na 5,5 % BDP v letu 2010 in 5,3 % BDP v letu 2011. Merilo glede primanjkljaja, določeno v Pogodbi, ni izpolnjeno.

               (8)

               Po podatkih, ki so jih avstrijski organi sporočili oktobra 2009, je bruto javni dolg od leta 2008 nad referenčno vrednostjo 60 % BDP in naj bi v letu 2009 znašal 68,2 % BDP. Po napovedi služb Komisije iz jeseni 2009 naj bi se delež dolga v letu 2010 še povečal na 73,9 % v letu 2010 in 77 % BDP v letu 2011. Za delež dolga ne more veljati, da se zadosti znižuje in dovolj hitro približuje referenčni vrednosti v smislu Pogodbe ter Pakta za stabilnost in rast. Merilo glede dolga, določeno v Pogodbi, ni izpolnjeno.

               (9)

               V skladu s členom 2(4) Uredbe (ES) št. 1467/97 se „pomembni dejavniki“ v fazah, ki vodijo do sklepa Sveta o obstoju čezmernega primanjkljaja v skladu s členom 126(6) Pogodbe o delovanju Evropske unije, lahko upoštevajo le, če je v celoti izpolnjen dvojni pogoj – da primanjkljaj ostaja blizu referenčne vrednosti in da je referenčna vrednost presežena začasno. V primeru Avstrije dvojni pogoj ni izpolnjen. Zato v fazah, ki vodijo do tega sklepa, pomembni dejavniki niso upoštevani –

         SPREJEL NASLEDNJI SKLEP:
   Člen 1
   Iz celovite ocene sledi, da v Avstriji obstaja čezmerni primanjkljaj.
   Člen 2
   Ta sklep je naslovljen na Republiko Avstrijo.

      V Bruslju, 19. januarja 2010

            Za Svet

            Predsednica

         E. SALGADO

      (1)  UL L 209, 2.8.1997, str. 6.

      (2)  UL L 145, 10.6.2009, str. 1.

      (3)  Vsi dokumenti za Avstrijo, povezani s postopkom v zvezi s čezmernim primanjkljajem, so na voljo na spletni strani: http://ec.europa.eu/economy_finance/netstartsearch/pdfsearch/pdf.cfm?mode = _m2


title: 2006/281/ES,Euratom: Sklep predstavnikov vlad držav članic z dne  6. aprila 2006  o imenovanju sodnikov in generalnih pravobranilcev Sodišča Evropskih skupnosti

text:
               13.4.2006

               SL

               Uradni list Evropske unije

               L 104/39

      SKLEP PREDSTAVNIKOV VLAD DRŽAV ČLANIC

   z dne 6. aprila 2006
   o imenovanju sodnikov in generalnih pravobranilcev Sodišča Evropskih skupnosti
   (2006/281/ES, Euratom)
   PREDSTAVNIKI VLAD DRŽAV ČLANIC EVROPSKIH SKUPNOSTI SO –
   ob upoštevanju Pogodbe o ustanovitvi Evropske skupnosti, zlasti člena 223 Pogodbe,
   ob upoštevanju Pogodbe o ustanovitvi Evropske skupnosti za atomsko energijo in zlasti člena 139 Pogodbe,
   ob upoštevanju naslednjega:

               (1)

               Mandati gospodov Petra JANNA, Christiaana TIMMERMANSA, Konrada SCHIEMANNA, Jiříja MALENOVSKEGA, Jean-Pierra PUISSOCHETA, gospe Ninon COLNERIC ter gospodov Stiga VON BAHRA, Antonia TIZZANA, Joséja Narcisa DA CUNHA RODRIGUESA, Pranasa KŪRISA, George-a ARESTISA, Anthonyja BORGA BARTHETA in Egilsa LEVITSA, sodnikov in sodnice Sodišča Evropskih skupnosti, kakor tudi mandati gospe Christine STIX-HACKL ter gospodov Philippa LÉGERA, Leenderta GEELHOEDA in Paola MENGOZZIJA, generalnih pravobranilcev Sodišča Evropskih skupnosti, se iztečejo 6. oktobra 2006.

               (2)

               Ustrezno je, da se člani Sodišča Evropskih skupnosti delno zamenjajo za obdobje od 7. oktobra 2006 do 6. oktobra 2012. Vendar bo zaradi tega, ker ni predloga, imenovanje enega od sodnikov možno šele naknadno –

         SKLENILI:
   Člen 1
   1.   Za obdobje od 7. oktobra 2006 do 6. oktobra 2012 so imenovani naslednji sodniki Sodišča Evropskih skupnosti:

               g. George ARESTIS

               g. Jean-Claude BONICHOT

               g. Anthony BORG BARTHET

               g. José Narciso DA CUNHA RODRIGUES

               g. Peter JANN

               g. Pranas KŪRIS

               g. Egils LEVITS

               g. Pernilla LINDH

               g. Jiří MALENOVSKÝ

               g. Christiaan TIMMERMANS

               g. Antonio TIZZANO

               g. Konrad SCHIEMANN.

         2.   Za obdobje od 7. oktobra 2006 do 6. oktobra 2012 so imenovani naslednji generalni pravobranilci Sodišča Evropskih skupnosti:

               g. Yves BOT

               g. Ján MAZÁK

               g. Paolo MENGOZZI

               g. Verica TRSTENJAK.

         Člen 2
   Ta sklep se objavi v Uradnem listu Evropske unije.

      V Bruslju, 6. aprila 2006

            Predsednik

         G. WOSCHNAGG


title: Sklep Sveta (EU) 2015/1289 z dne 13. julija 2015 o naložitvi globe Španiji zaradi izkrivljanja podatkov o primanjkljaju v avtonomni skupnosti Valencija

text:
               28.7.2015

               SL

               Uradni list Evropske unije

               L 198/19

         SKLEP SVETA (EU) 2015/1289
   z dne 13. julija 2015
   o naložitvi globe Španiji zaradi izkrivljanja podatkov o primanjkljaju v avtonomni skupnosti Valencija
   SVET EVROPSKE UNIJE JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 1173/2011 Evropskega parlamenta in Sveta z dne 16. novembra 2011 o učinkovitem izvrševanju proračunskega nadzora v euroobmočju (1) in zlasti člena 8(1) Uredbe,
   ob upoštevanju Delegiranega sklepa Komisije 2012/678/EU z dne 29. junija 2012 o preiskavah in globah v zvezi z izkrivljanjem statističnih podatkov, kot je navedeno v Uredbi (EU) št. 1173/2011 (2),
   ob upoštevanju poročila Komisije, sprejetega 7. maja 2015, o preiskavi v zvezi z izkrivljanjem statističnih podatkov v Španiji, kot je navedeno v Uredbi (EU) št. 1173/2011,
   ob upoštevanju priporočila Evropske komisije,
   ob upoštevanju naslednjega:

               (1)

               V skladu s členom 126(1) Pogodbe o delovanju Evropske unije (PDEU) se morajo države članice izogibati čezmernemu javnofinančnemu primanjkljaju. Podatki o javnofinančnem primanjkljaju in dolgu, ki so pomembni za uporabo členov 121 in 126 PDEU ali uporabo Protokola (št. 12) o postopku v zvezi s čezmernim primanjkljajem, ki je priložen Pogodbama, so bistveni za usklajevanje ekonomske politike v Uniji.

               (2)

               Da se okrepi izvrševanje proračunskega nadzora v euroobmočju ter prepreči napačno prikazovanje, bodisi namenoma bodisi zaradi hude malomarnosti, podatkov o javnofinančnem primanjkljaju in dolgu, lahko Svet na priporočilo Komisije odloči, da odgovorni državi članici naloži globo.

               (3)

               Komisija je 11. julija 2014 začela preiskavo v zvezi z izkrivljanjem statističnih podatkov v Španiji, kot je navedeno v Uredbi (EU) št. 1173/2011. Predhodne ugotovitve preiskave so bile v skladu z Delegiranim sklepom 2012/678/EU poslane Španiji 19. februarja 2015, da bi pripravila pripombe. Španija je v zvezi s predhodnimi ugotovitvami pravočasno predložila svoje pisne pripombe.

               (4)

               Komisija je 7. maja 2015 ob upoštevanju pripomb, ki jih je predložila Španija, sprejela poročilo o preiskavi v zvezi z izkrivljanjem statističnih podatkov v Španiji, kot je navedeno v Uredbi (EU) št. 1173/2011.

               (5)

               Komisija v svojem poročilu ugotovila, da je bil subjekt iz sektorja država Španije, to je regionalni revizijski urad avtonomne skupnosti Valencija, hudo malomaren zaradi neevidentiranja odhodkov za zdravstveno varstvo in neupoštevanja načela računovodstva na podlagi nastanka poslovnega dogodka v nacionalnih računih, kar je marca 2012 privedlo do nepravilnega poročanja podatkov o javnofinančnem primanjkljaju Španije Komisiji (Eurostatu). Na podlagi ugotovitev Komisije je primerno sklepati, da je prišlo do napačnega prikazovanja podatkov o primanjkljaju zaradi hude malomarnosti, ko je Španija marca 2012 Eurostatu sporočila nepravilne zneske. Ti elementi upravičujejo naložitev globe.

               (6)

               Znesek globe ne bi smel presegati 0,2 % bruto domačega proizvoda Španije v letu 2014.

               (7)

               Referenčni znesek globe, ki se naloži, bi moral biti enak 5 % širšega učinka napačnega prikazovanja javnofinančnega primanjkljaja Španije za zadevna leta, zajeta v uradnem obvestilu v okviru postopka v zvezi s čezmernim primanjkljajem. Popravek odhodkov, ki jih je sporočila Španija za uradno obvestilo o postopku v zvezi s čezmernim primanjkljajem iz aprila 2012, je znašal 1,893 milijarde EUR. Referenčni znesek bi tako moral znašati 94,65 milijona EUR.

               (8)

               Ob upoštevanju meril iz točke (a) člena 14(3) Delegiranega sklepa 2012/678/EU je Komisija v svojem poročilu ugotovila, da napačno prikazovanje podatkov zaradi omejenega vpliva na skupni primanjkljaj Španije ni občutno vplivalo na delovanje okrepljenega ekonomskega upravljanja Unije. Poleg tega zaključuje, da so bili pravilni podatki sporočeni kmalu po objavi napravilnih podatkov o primanjkljaju za Španijo aprila 2012, zaradi česar se je popravek podatkov o primanjkljaju za Španijo lahko izvedel še v letu 2012. Ti elementi upravičujejo znižanje zneska globe.

               (9)

               Ob upoštevanju meril iz točke (b) člena 14(3) Delegiranega sklepa 2012/678/EU je Komisija v svojem poročilu ugotovila, da je bilo napačno prikazovanje rezultat hude malomarnosti. V zvezi s tem se ne uporabi nobena modulacija zneska globe.

               (10)

               Ob upoštevanju meril iz točke (c) člena 14(3) Delegiranega sklepa 2012/678/EU je Komisija v svojem poročilu ugotovila, da je bilo napačno prikazovanje podatkov v glavnem rezultat delovanja enega subjekta, ki spada v državni sektor Španije. Ti elementi upravičujejo znižanje zneska globe.

               (11)

               Ob upoštevanju meril, določenih v točki (d) člena 14(3) Delegiranega sklepa 2012/678/EU, je Komisija v svojem poročilu ugotovila, da je zadevno delovanje države članice, na katerem lahko temelji globa, potekalo v obdobju od 13. decembra 2011, ko je začela veljati Uredba (EU) št. 1173/2011, do začetka preiskave, in sicer 11. julija 2014. Prav tako je zaključila, da so bili sporočeni nepravilni podatki o primanjkljaju popravljeni v povezavi s pregledom uradnega obvestila o postopku v zvezi s čezmernim primanjkljajem iz oktobra 2012. Nobena modulacija zneska globe se ne uporabi zaradi trajanja napačnega prikazovanja podatkov.

               (12)

               Ob upoštevanju meril iz točke (e) člena 14(3) Delegiranega sklepa 2012/678/EU je Komisija v svojem poročilu ugotovila, da so španski statistični organi in vsi zadevni subjekti med preiskavo v veliki meri sodelovali. Ti elementi upravičujejo znižanje zneska globe.

               (13)

               Glede na te okoliščine bi morala globa, naložena Španiji, znašati 18,93 milijona EUR –

         SPREJEL NASLEDNJI SKLEP:
   Člen 1
   Španiji se naloži globa v višini 18,93 milijona EUR za napačno prikazovanje podatkov o javnofinančnem primanjkljaju zaradi hude malomarnosti, kakor je ugotovljeno v poročilu Evropske komisije o preiskavi v zvezi z izkrivljanjem statističnih podatkov v Španiji, kot je navedeno v Uredbi (EU) št. 1173/2011.
   Člen 2
   Ta sklep je naslovljen na Kraljevino Španijo.

      V Bruslju, 13. julija 2015

            Za Svet

            Predsednik

         F. ETGEN

      (1)  UL L 306, 23.11.2011, str. 1.

      (2)  UL L 306, 6.11.2012, str. 21.


title: Sklep (EU, Euratom) 2017/620 predstavnikov vlad držav članic z dne 29. marca 2017 o imenovanju sodnika Splošnega sodišča

text:
               1.4.2017

               SL

               Uradni list Evropske unije

               L 89/9

         SKLEP (EU, Euratom) 2017/620 PREDSTAVNIKOV VLAD DRŽAV ČLANIC
   z dne 29. marca 2017
   o imenovanju sodnika Splošnega sodišča
   PREDSTAVNIKI VLAD DRŽAV ČLANIC EVROPSKE UNIJE SO –
   ob upoštevanju Pogodbe o Evropski uniji in zlasti člena 19 navedene pogodbe,
   ob upoštevanju Pogodbe o delovanju Evropske unije ter zlasti členov 254 in 255 navedene pogodbe,
   ob upoštevanju Pogodbe o ustanovitvi Evropske skupnosti za atomsko energijo in zlasti člena 106a(1) navedene pogodbe,
   ob upoštevanju naslednjega:

               (1)

               V členu 48 Protokola št. 3 o Statutu Sodišča Evropske unije, kakor je spremenjen z Uredbo (EU, Euratom) 2015/2422 Evropskega parlamenta in Sveta (1), je predvideno, da ima od 1. septembra 2016 Splošno sodišče 47 sodnikov. V točki (b) člena 2 navedene uredbe je določen mandat sedmih dodatnih sodnikov tako, da zaključek njihovega mandata ustreza delnima zamenjavama na Splošnem sodišču, ki se izvedeta 1. septembra 2019 in 1. septembra 2022.

               (2)

               V tem okviru je bil za dodatnega sodnika na Splošnem sodišču predlagan Colm MAC EOCHAIDH.

               (3)

               Odbor, ustanovljen na podlagi člena 255 Pogodbe o delovanju Evropske unije, je dal mnenje o ustreznosti Colma MAC EOCHAIDHA za opravljanje nalog sodnika Splošnega sodišča.

               (4)

               Colma MAC EOCHAIDHA bi bilo treba imenovati za sodnika Splošnega sodišča za obdobje od začetka veljavnosti tega sklepa do 31. avgusta 2019 –

         SPREJELI NASLEDNJI SKLEP:
   Člen 1
   Colm MAC EOCHAIDH se imenuje za sodnika Splošnega sodišča za obdobje od začetka veljavnosti tega sklepa do 31. avgusta 2019.
   Člen 2
   Ta sklep začne veljati dan po objavi v Uradnem listu Evropske unije.

      V Bruslju, 29. marca 2017

            Predsednica

         M. BONNICI

      (1)  Uredba (EU, Euratom) 2015/2422 Evropskega parlamenta in Sveta z dne 16. decembra 2015 o spremembi Protokola št. 3 o Statutu Sodišča Evropske unije (UL L 341, 24.12.2015, str. 14).


title: Sklep Sveta (EU) 2016/946 z dne 9. junija 2016 o uvedbi začasnih ukrepov na področju mednarodne zaščite v korist Švedske v skladu s členom 9 Sklepa (EU) 2015/1523 in členom 9 Sklepa (EU) 2015/1601 o uvedbi začasnih ukrepov na področju mednarodne zaščite v korist Italije in Grčije

text:
               15.6.2016

               SL

               Uradni list Evropske unije

               L 157/23

         SKLEP SVETA (EU) 2016/946
   z dne 9. junija 2016
   o uvedbi začasnih ukrepov na področju mednarodne zaščite v korist Švedske v skladu s členom 9 Sklepa (EU) 2015/1523 in členom 9 Sklepa (EU) 2015/1601 o uvedbi začasnih ukrepov na področju mednarodne zaščite v korist Italije in Grčije
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 78(3) Pogodbe,
   ob upoštevanju predloga Evropske komisije,
   ob upoštevanju mnenja Evropskega parlamenta (1),
   ob upoštevanju naslednjega:

               (1)

               V skladu s členom 78(3) Pogodbe o delovanju Evropske unije (PDEU) lahko Svet na predlog Komisije in po posvetovanju z Evropskim parlamentom v primeru izrednih razmer v eni ali več državah članicah zaradi nenadnega prihoda državljanov tretjih držav sprejme začasne ukrepe v korist zadevnih držav članic.

               (2)

               V skladu s členom 80 PDEU velja za politike Unije glede mejne kontrole, azila in priseljevanja ter njihovo izvajanje načelo solidarnosti in pravične delitve odgovornosti med državami članicami, akti Unije, sprejeti na tem področju, pa morajo vsebovati ustrezne ukrepe za uveljavitev tega načela.

               (3)

               Na podlagi člena 78(3) PDEU je Svet sprejel dva sklepa o uvedbi začasnih ukrepov na področju mednarodne zaščite v korist Italije in Grčije. V skladu s Sklepom Sveta (EU) 2015/1523 (2) naj bi 40 000 prosilcev za mednarodno zaščito premestili iz Italije in Grčije v druge države članice. V skladu s Sklepom Sveta (EU) 2015/1601 (3) naj bi 120 000 prosilcev za mednarodno zaščito premestili iz Italije in Grčije v druge države članice.

               (4)

               Člen 9 Sklepa (EU) 2015/1523 in člen 9 Sklepa (EU) 2015/1601 določata, da lahko v primeru izrednih razmer v državi članici zaradi nenadnega prihoda državljanov tretjih držav Svet v skladu s členom 78(3) PDEU na predlog Komisije in po posvetovanju z Evropskim parlamentom sprejme začasne ukrepe v korist zadevne države članice. Takšni ukrepi lahko, če je to ustrezno, vključujejo odložitev sodelovanja zadevne države članice pri premestitvah v skladu z navedenima sklepoma ter morebitne izravnalne ukrepe za Italijo in za Grčijo.

               (5)

               Švedska se sooča z izrednimi razmerami zaradi nenadnega prihoda državljanov tretjih držav na njeno ozemlje, ki je posledica drastičnih sprememb migracijskih tokov. Švedska je dne 8. decembra 2015 uradno zaprosila za odložitev njenih obveznosti iz sklepov (EU) 2015/1523 in (EU) 2015/1601.

               (6)

               Zaradi znatnega povečanja števila nedovoljenih prehodov meje v Uniji in sekundarnih gibanj po Uniji je na Švedskem prišlo do močnega porasta števila prošenj za mednarodno zaščito, predvsem od posameznikov, ki so v Unijo vstopili v Italiji in Grčiji.

               (7)

               Podatki Eurostata potrjujejo močan porast števila prosilcev za mednarodno zaščito na Švedskem. Število prosilcev za mednarodno zaščito se je z 68 245 prosilcev v obdobju med 1. januarjem in 31. oktobrom 2014 povečalo za več kot 60 %, na 112 040 prosilcev v obdobju med 1. januarjem in 31. oktobrom 2015.

               (8)

               Mesečno število prosilcev za mednarodno zaščito je pred kratkim doseglo še višjo raven: med avgustom (11 735) in septembrom (24 261) se je podvojilo in oktobra 2015 doseglo 39 055 oseb (povečanje za 61 % glede na september).

               (9)

               Na Švedskem je v letu 2015 daleč največ prosilcev za mednarodno zaščito na prebivalca v Uniji (11 503 prosilcev na milijon prebivalcev).

               (10)

               Poleg tega se Švedska sooča s težkimi razmerami zaradi nedavnega občutnega porasta števila mladoletnikov brez spremstva – eden od štirih prosilcev navaja, da je mladoletnik brez spremstva.

               (11)

               Trenutni položaj pomeni znaten pritisk na švedski azilni in migracijski sistem, kar resno vpliva na razmere na terenu, tj. na sprejemne pogoje in zmožnost azilnega in migracijskega sistema za obravnavanje prošenj. Da se ublaži velik pritisk, s katerim se sooča Švedska, bi bilo treba obveznosti Švedske kot države članice premestitve na podlagi sklepov (EU) 2015/1523 in (EU) 2015/1601 začasno odložiti za obdobje enega leta.

               (12)

               Če je to primerno, bi bilo treba začasno odložitev obveznosti Švedske dopolniti z ukrepi operativne podpore, ki jih usklajuje Evropski azilni podporni urad in druge ustrezne agencije.

               (13)

               Švedska bi morala Svetu in Komisiji predstaviti časovni načrt z ukrepi, ki jih bo sprejela za zagotovitev učinkovitosti svojega azilnega in migracijskega sistema ter za ponovno izvajanje obveznosti iz sklepov (EU) 2015/1523 in (EU) 2015/1601, ko bo začasna odložitev njenih obveznosti prenehala veljati.

               (14)

               Ker ciljev tega sklepa države članice ne morejo zadovoljivo doseči, temveč se zaradi obsega ali učinkov predlaganega ukrepa lažje dosežejo na ravni Unije, lahko Unija sprejme ukrepe v skladu z načelom subsidiarnosti iz člena 5 Pogodbe o Evropski uniji (PEU). V skladu z načelom sorazmernosti iz navedenega člena ta sklep ne presega tistega, kar je potrebno za doseganje navedenih ciljev.

               (15)

               Ta sklep spoštuje temeljne pravice in upošteva načela, ki jih priznava Listina Evropske unije o temeljnih pravicah.

               (16)

               V skladu s členoma 1 in 2 Protokola (št. 21) o stališču Združenega kraljestva in Irske glede območja svobode, varnosti in pravice, ki je priložen PEU in PDEU, in brez poseganja v člen 4 navedenega protokola ti dve državi članici ne sodelujeta pri sprejetju tega sklepa, ki zato zanju ni zavezujoč in se v njiju ne uporablja.

               (17)

               V skladu s členoma 1 in 2 Protokola (št. 22) o stališču Danske, ki je priložen PEU in PDEU, Danska ne sodeluje pri sprejetju tega sklepa, ki zato zanjo ni zavezujoč in se v njej ne uporablja.

               (18)

               Glede na nujnost razmer bi moral ta sklep začeti veljati dan po objavi v Uradnem listu Evropske unije –

         SPREJEL NASLEDNJI SKLEP:
   Člen 1
   Predmet urejanja
   Ta sklep določa začasne ukrepe na področju mednarodne zaščite v korist Švedske, da se ji zagotovi podpora pri boljšem obvladovanju izrednih razmer zaradi nenadnega prihoda državljanov tretjih držav.
   Člen 2
   Začasna odložitev obveznosti iz sklepov (EU) 2015/1523 in (EU) 2015/1601
   Obveznosti Švedske kot države članice premestitve v skladu s Sklepom (EU) 2015/1523 in Sklepom (EU) 2015/1601 se začasno odložijo do 16. junija 2017.
   Člen 3
   Operativna podpora Švedski
   Švedski se pri soočanju z izjemnim pritiskom na njen azilni in migracijski sistem zagotovi, če je to primerno, operativna podpora v obliki ustreznih dejavnosti, ki jih usklajuje Evropski azilni podporni urad in druge ustrezne agencije.
   Člen 4
   Dopolnilni ukrepi, ki jih sprejme Švedska
   Švedska do 16. julija 2016 Svetu in Komisiji predstavi časovni načrt z ukrepi, ki jih bo sprejela za zagotovitev učinkovitosti svojega azilnega in migracijskega sistema ter za ponovno izvajanje obveznosti iz sklepov (EU) 2015/1523 in (EU) 2015/1601, ko začasna odložitev iz člena 2 preneha veljati.
   Člen 5
   Začetek veljavnosti
   Ta sklep začne veljati dan po objavi v Uradnem listu Evropske unije.

      V Luxembourgu, 9. junija 2016

            Za Svet

            Predsednik

         G.A. VAN DER STEUR

      (1)  Mnenje z dne 26. maja 2016 (še ni objavljeno v Uradnem listu).

      (2)  Sklep Sveta (EU) 2015/1523 z dne 14. septembra 2015 o uvedbi začasnih ukrepov na področju mednarodne zaščite v korist Italije in Grčije (UL L 239, 15.9.2015, str. 146).

      (3)  Sklep Sveta (EU) 2015/1601 z dne 22. septembra 2015 o uvedbi začasnih ukrepov na področju mednarodne zaščite v korist Italije in Grčije (UL L 248, 24.9.2015, str. 80).


title: 2014/494/EU: Sklep Sveta z dne 16. junija 2014 o podpisu Pridružitvenega sporazuma med Evropsko unijo in Evropsko skupnostjo za atomsko energijo ter njunimi državami članicami na eni strani in Gruzijo na drugi strani, v imenu Evropske unije, in njegovi začasni uporabi

text:
               30.8.2014

               SL

               Uradni list Evropske unije

               L 261/1

         SKLEP SVETA
   z dne 16. junija 2014
   o podpisu Pridružitvenega sporazuma med Evropsko unijo in Evropsko skupnostjo za atomsko energijo ter njunimi državami članicami na eni strani in Gruzijo na drugi strani, v imenu Evropske unije, in njegovi začasni uporabi
   (2014/494/EU)
   SVET EVROPSKE UNIJE JE –
   ob upoštevanju Pogodbe o Evropski uniji ter zlasti člena 37 in člena 31(1) navedene pogodbe v povezavi s členom 218(5) in drugim pododstavkom člena 218(8) Pogodbe o delovanju Evropske unije,
   ob upoštevanju Pogodbe o delovanju Evropske unije in zlasti člena 217 v povezavi s členom 218(5) in drugim pododstavkom člena 218(8) Pogodbe ter člena 218(7) Pogodbe,
   ob upoštevanju predloga Evropske komisije,
   ob upoštevanju naslednjega:

               (1)

               Svet je 10. maja 2010 pooblastil Komisijo, da začne pogajanja z Gruzijo za sklenitev novega sporazuma med Unijo in Gruzijo, ki bo nadomestil Sporazum o partnerstvu in sodelovanju (1).

               (2)

               Ob upoštevanju tesnih zgodovinskih vezi in čedalje močnejših povezav med pogodbenicama ter njune želje, da odnose okrepita in razširita na ambiciozen in inovativen način, so bila pogajanja o Pridružitvenem sporazumu med Evropsko unijo in Evropsko skupnostjo za atomsko energijo ter njunimi državami članicami na eni strani in Gruzijo na drugi strani (v nadaljnjem besedilu: Sporazum) uspešno zaključena s parafiranjem Sporazuma 29. novembra 2013.

               (3)

               Do zaključka postopkov, potrebnih za njegovo sklenitev, bi bilo treba Sporazum podpisati v imenu Unije in ga v skladu s členom 431 Sporazuma delno začasno uporabljati pred začetkom njegove veljavnosti.

               (4)

               Začasna uporaba delov Sporazuma ne posega v delitev pristojnosti med Unijo in njenimi državami članicami v skladu s Pogodbama.

               (5)

               V skladu s členom 218(7) Pogodbe o delovanju Evropske unije je ustrezno, da Svet Komisijo pooblasti, da odobri spremembe Sporazuma, ki jih sprejme Pridružitveni odbor v svoji trgovinski sestavi, kot je določeno v členu 408(4) Sporazuma, kot jih je predlagal pododbor za geografske označbe v skladu s členom 179 Sporazuma.

               (6)

               Primerno je določiti ustrezne postopke za zaščito geografskih označb, ki so zaščitene v skladu s Sporazumom.

               (7)

               Sporazum se ne bi smel razlagati tako, kot da podeljuje pravice ali nalaga obveznosti, na katere se je mogoče neposredno sklicevati pred sodišči Unije ali držav članic –

         SPREJEL NASLEDNJI SKLEP:
   Člen 1
   1.   Podpis Pridružitvenega sporazuma med Evropsko unijo in Evropsko skupnostjo za atomsko energijo ter njunimi državami članicami na eni strani in Gruzijo na drugi strani, v imenu Unije, se odobri, s pridržkom sklenitve navedenega sporazuma.
   2.   Besedilo Sporazuma je priloženo temu sklepu.
   Člen 2
   Predsednik Sveta je pooblaščen, da imenuje osebo(-e), pooblaščeno(-e) za podpis Sporazuma v imenu Unije.
   Člen 3
   1.   Do začetka veljavnosti Sporazuma se v skladu s členom 431 Sporazuma in na podlagi obvestil iz navedenega člena med Unijo in Gruzijo začasno uporabljajo naslednji deli Sporazuma, vendar le v obsegu, da zajemajo zadeve, ki sodijo v pristojnost Unije, vključno z zadevami, ki sodijo v pristojnost Unije za opredelitev in izvajanje skupne zunanje in varnostne politike:

               (a)

               naslov I;

               (b)

               naslov II: člena 3 in 4 ter členi od 7 do 9;

               (c)

               naslov III: člena 13 in 16;

               (d)

               naslov IV (razen člena 151, kolikor zadeva izvrševanje kazenskopravnih ukrepov na področju pravic intelektualne lastnine, in razen členov 223 in 224, kolikor se uporabljata za upravne postopke ter pregled in pritožbo na ravni držav članic);

               (e)

               naslov V: člena 285 in 291;

               (f)

               naslov VI: poglavje 1 (razen točke (a) člena 293, točke (e) člena 293, točke (a) in (b) člena 294(2)), poglavje 2 (razen točke (k) člena 298), poglavje 3 (razen člena 302(1)), poglavji 7 in 10 (razen točke (i) člena 333), poglavje 11 (razen točke (b) člena 338 in člena 339), poglavja 13, 20 in 23 ter členi 312, 319, 327, 354 in 357;

               (g)

               naslov VII;

               (h)

               naslov VIII (razen člena 423(1)), kolikor so določbe navedenega naslova omejene na zagotovitev začasne uporabe Sporazuma, kakor je opredeljena v tem odstavku);

               (i)

               Priloge II do XXXI in Priloga XXXIV ter Protokoli I do IV.

         2.   Generalni sekretariat Sveta bo v Uradnem listu Evropske unije objavil datum, od katerega se Sporazum začasno uporablja.
   Člen 4
   Za namene člena 179 Sporazuma spremembe Sporazuma na podlagi odločitev pododbora za geografske označbe v imenu Unije odobri Komisija. Kadar zainteresirane strani po nasprotovanju v zvezi z geografskimi označbami ne morejo doseči soglasja, Komisija sprejme stališče po postopku iz člena 57(2) Uredbe (EU) št. 1151/2012 Evropskega parlamenta in Sveta (2).
   Člen 5
   1.   Ime, zaščiteno na podlagi pododdelka 3 „Geografske označbe“ poglavja 9 naslova IV Sporazuma, lahko uporablja vsak gospodarski subjekt, ki trži kmetijske proizvode, živila, vina, aromatizirana vina ali žgane pijače, ki so skladni z ustrezno specifikacijo.
   2.   V skladu s členom 175 Sporazuma države članice in institucije Unije izvršujejo zaščito, določeno v členih od 170 do 174 Sporazuma, vključno na zahtevo zainteresirane strani.
   Člen 6
   Ta sporazum se ne razlaga tako, kot da podeljuje pravice ali nalaga obveznosti, na katere se je mogoče neposredno sklicevati pred sodišči Unije ali držav članic.
   Člen 7
   Ta sklep začne veljati na dan po njegovem sprejetju.

      V Luxembourgu, 16. junija 2014

            Za Svet

            Predsednik

         G. KARASMANIS

      (1)  Sporazum o partnerstvu in sodelovanju med Evropskimi skupnostmi in njihovimi državami članicami na eni strani ter Gruzijo na drugi strani (UL L 205, 4.8.1999, str. 3).

      (2)  Uredba (EU) št. 1151/2012 Evropskega parlamenta in Sveta z dne 21. novembra 2012 o shemah kakovosti kmetijskih proizvodov in živil (UL L 343, 14.12.2012, str. 1).


title: Sklep Komisije z dne 17. decembra 2009 o odobritvi nacionalnega programa, ki ga je predložila Bolgarija, za nadzor in spremljanje prevoznih pogojev za živo govedo, izvoženo iz Unije preko pristanišča Bourgas, in finančnega prispevka Unije za leto 2010 (notificirano pod dokumentarno številko C(2009) 10004)

text:
               18.12.2009

               SL

               Uradni list Evropske unije

               L 336/52

      SKLEP KOMISIJE

   z dne 17. decembra 2009
   o odobritvi nacionalnega programa, ki ga je predložila Bolgarija, za nadzor in spremljanje prevoznih pogojev za živo govedo, izvoženo iz Unije preko pristanišča Bourgas, in finančnega prispevka Unije za leto 2010
   (notificirano pod dokumentarno številko C(2009) 10004)
   (Besedilo v bolgarskem jeziku je edino verodostojno)
   (2009/979/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Odločbe Sveta 2009/470/ES z dne 25. maja 2009 o odhodkih na področju veterine (1) in zlasti člena 37 Odločbe,
   ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2) (v nadaljnjem besedilu: finančna uredba), in zlasti člena 75 Uredbe,
   ob upoštevanju Uredbe Komisije (ES, Euratom) št. 2342/2002 z dne 23. decembra 2002 o določitvi podrobnih pravil za izvajanje Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (3) (v nadaljnjem besedilu: izvedbena pravila), in zlasti člena 90 Uredbe,
   ob upoštevanju naslednjega:

               (1)

               Odločba 2009/470/ES določa postopke, ki urejajo finančni prispevek Skupnosti za odhodke na področju veterine.

               (2)

               Zlasti člen 37(1) Odločbe 2009/470/ES določa, da če država članica pri izvajanju nove strategije nadzora v sklopu uresničevanja notranjega trga z živimi živalmi naleti na kadrovske ali infrastrukturne težave, ki so bodisi strukturne bodisi geografske narave, lahko za prehodno obdobje prejema finančno pomoč Skupnosti. Poleg tega člen 37(2) Odločbe 2009/470/ES določa, da zadevna država članica Komisiji predloži nacionalni program za izboljšanje svojega sistema nadzora, skupaj z vsemi ustreznimi finančnimi podatki.

               (3)

               Delovanje notranjega trga zahteva usklajen sistem nadzora za žive živali, vključno s tistimi, ki se izvažajo v tretje države. Primerno je olajšati izvajanje navedene strategije s finančnim prispevkom Unije, namenjenim izvajanju te strategije.

               (4)

               Uredba Komisije (ES) št. 639/2003 z dne 9. aprila 2003 o določitvi podrobnih pravil v skladu z Uredbo Sveta (ES) št. 1254/1999 glede zahtev za odobritev izvoznih nadomestil v zvezi z dobrim počutjem živega goveda med prevozom (4) določa, da živali lahko zapustijo carinsko območje Unije na tisti izstopni točki, kjer uradni veterinar preveri za navedene živali, za katere se sprejme izvozna deklaracija, ali so zahteve iz Uredbe Sveta (ES) št. 1/2005 z dne 22. decembra 2004 o zaščiti živali med prevozom in postopki, povezanimi z njim, in o spremembi Direktiv 64/432/EGS in 93/119/ES ter Uredbe (ES) št. 1255/97 (5) skladne od kraja odhoda do izstopne točke, in da so prevozni pogoji za preostanek poti v skladu z določbami iz Uredbe (ES) št. 1/2005.

               (5)

               Uredba Sveta (ES) št. 1/2005 določa, da uradni veterinarji držav članic ob prihodu živali na izhodne točke preverijo, ali se živali prevažajo v skladu s to uredbo. Kadar pristojni organ meni, da živali niso sposobne nadaljevati vožnje, se raztovorijo, napojijo, nahranijo in odpočijejo na kontrolni točki.

               (6)

               Uredba Sveta (ES) št. 1255/97 z dne 25. junija 1997 o merilih Skupnosti za počivališča in o spremembi načrta poti iz Priloge k Direktivi 91/628/EGS (6) določa merila, ki se uporabljajo po vsej Skupnosti in jih morajo izpolnjevati kontrolne točke, da se zagotovijo optimalni pogoji za dobro počutje živali, ki potujejo skoznje, in tudi da se poskrbi za nekatere nepredvidene zadeve, povezane z zdravjem živali.

               (7)

               Bolgarija se na izstopni točki pristanišča Bourgas sooča s kadrovskimi in infrastrukturnimi težavami pri izvajanju veterinarskih pregledov, ki jih za Skupnost določata člen 21 Uredbe (ES) št. 1/2005 in člen 2 Uredbe (ES) št. 639/2003, na živem govedu, ki se izvaža iz tega pristanišča. Zlasti ni objektov, kjer uradni veterinarji pregledajo živo govedo, in odobrene kontrolne točke v skladu z Uredbo (ES) št. 1255/97 v neposredni bližini pristanišča, kjer se živali lahko raztovorijo, napojijo, nahranijo in odpočijejo, če niso sposobne nadaljevati vožnje ali se ne morejo prevažati v potovalnem času iz Uredbe (ES) št. 1/2005.

               (8)

               Bolgarija je 17. septembra 2009 Komisiji predložila program za leto 2010 za nadzor in spremljanje prevoznih pogojev za živo govedo, izvoženo iz Unije preko pristanišča Bourgas, za katerega Bolgarija želi prejeti finančni prispevek Unije.

               (9)

               Komisija je program, ki ga je predložila Bolgarija za leto 2010, ocenila z veterinarskega in finančnega vidika. Ugotovljeno je bilo, da je navedeni program skladen z ustrezno veterinarsko zakonodajo Unije in zlasti z merili iz člena 21(3) Uredbe (ES) št. 1/2005 in Priloge k Uredbi (ES) št. 1255/97.

               (10)

               Ukrepi, predvideni s tem sklepom, so v skladu z mnenjem Stalnega odbora za prehranjevalno verigo in zdravje živali –

         SPREJELA NASLEDNJI SKLEP:
   Člen 1
   Nacionalni program, ki ga je Bolgarija predložila 17. septembra 2009 za nadzor in spremljanje prevoznih pogojev za živo govedo, izvoženo iz Unije preko pristanišča Bourgas, za leto 2010 se odobri za obdobje od 1. januarja 2010 do 31. decembra 2010. Ta sklep predstavlja odločitev o financiranju v smislu člena 75 finančne uredbe.
   Člen 2
   Finančni prispevek Unije znaša 80 % stroškov načrtovanja in gradnje Bolgarije za gradnjo inšpekcijskih objektov in kontrolne v pristanišču Bourgas točke z zmogljivostjo od 120 do 140 glav goveda.
   Višina finančnega prispevka ne presega 152 000 EUR in se financira iz proračunske vrstice splošnega proračuna Evropske unije za leto 2010, če bo potrjen:

               —

               Proračunska vrstica 17 04 02.

         Člen 3
   1.   Odhodki, ki jih je predložila Bolgarija za finančni prispevek Unije, so izraženi v eurih ter izključujejo davek na dodano vrednost in druge davke.
   2.   Kadar so odhodki Bolgarije izraženi v valuti, ki ni euro, Bolgarija to valuto preračuna v eure, pri čemer uporabi zadnji menjalni tečaj, ki ga določi Evropska centralna banka pred prvim dnem v mesecu, v katerem Bolgarija predloži zahtevek za plačilo.
   Člen 4
   1.   Finančni prispevek Unije za nacionalni program iz člena 1 se odobri, če Bolgarija:

               (a)

               izvede program v skladu z ustreznimi določbami zakonodaje Unije, vključno s pravili o konkurenci in oddajo javnih naročil;

               (b)

               Komisiji v skladu s členom 27(7)(a) Odločbe 2009/470/ES najpozneje do 31. julija 2010 pošlje vmesna tehnična in finančna poročila za program iz člena 1;

               (c)

               Komisiji v skladu s členom 27(7)(b) Odločbe 2009/470/ES najpozneje do 30. aprila 2011 pošlje končno podrobno tehnično poročilo, ki vključuje oceno doseženih rezultatov, in podroben obračun odhodkov, nastalih med 1. januarjem 2010 in 31. decembrom 2010;

               (d)

               Komisiji v skladu s členom 27(8) Odločbe 2009/470/ES najpozneje do 30. aprila 2011 pošlje zahtevek za plačilo, vezan na odhodke, ki so nastali s programom, predloženim 17. septembra 2009;

               (e)

               za program iz člena 1 ne predloži nadaljnjih zahtev za druge prispevke Unije za te ukrepe in takih zahtev ni predložila predhodno.

         2.   Pri zakasnelih zahtevkih se uporablja znižan finančni prispevek, kot je predvideno v členu 27(8) Odločbe 2009/470/ES.
   Člen 5
   Ta sklep se uporablja od 1. januarja 2010.
   Člen 6
   Ta sklep je naslovljen na Republiko Bolgarijo.

      V Bruslju, 17. decembra 2009

            Za Komisijo

         Androulla VASSILIOU

            Članica Komisije

      (1)  UL L 155, 18.6.2009, str. 30.

      (2)  UL L 248, 16.9.2002, str. 1.

      (3)  UL L 357, 31.12.2002, str. 1.

      (4)  UL L 93, 10.4.2003, str. 10.

      (5)  UL L 3, 5.1.2005, str. 1.

      (6)  UL L 174, 2.7.1997, str. 1.


title: 2005/534/ES: Sklep Evropskega parlamenta z dne 12. aprila 2005 o razrešnici glede izvrševanja splošnega proračuna Evropske unije za proračunsko leto 2003, Oddelek V – Evropsko računsko sodišče

text:
               27.7.2005

               SL

               Uradni list Evropske unije

               L 196/46

      SKLEP EVROPSKEGA PARLAMENTA

   z dne 12. aprila 2005
   o razrešnici glede izvrševanja splošnega proračuna Evropske unije za proračunsko leto 2003, Oddelek V – Evropsko računsko sodišče
   (2005/534/ES)
   EVROPSKI PARLAMENT,
   ob upoštevanju splošnega proračuna Evropske unije za proračunsko leto 2003 (1),
   ob upoštevanju poročila o prihodkih in odhodkih ter bilance stanja za proračunsko leto 2003 (C6-0018/2005),
   ob upoštevanju Letnega poročila Računskega sodišča za proračunsko leto 2003, skupaj z odgovori institucij (2),
   ob upoštevanju izjave o zanesljivosti poslovnih knjig ter zakonitosti in pravilnosti poslovnih dogodkov, ki jo na podlagi člena 248 Pogodbe ES (3) predloži Računsko sodišče,
   ob upoštevanju členov 272(10), 275 in 276 Pogodbe ES,
   ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (4), zlasti členov 50, 86(4), 145, 146 in 147 Uredbe,
   ob upoštevanju Finančne uredbe z dne 21. decembra 1977, ki se uporablja za splošni proračun Evropskih skupnosti (5),
   ob upoštevanju člena 71 in Priloge V k svojemu Poslovniku,
   ob upoštevanju poročila Odbora za proračunski nadzor (A6-0066/2005),

               1.

               podeli Evropskemu računskemu sodišču kot odredbodajalcu razrešnico glede izvrševanja splošnega proračuna za proračunsko leto 2003;

               2.

               navaja svoje pripombe v priloženi resoluciji;

               3.

               naroči svojemu predsedniku, naj ta sklep in priloženo resolucijo posreduje Svetu, Komisiji, Sodišču, Računskemu sodišču, Evropskemu ekonomsko-socialnemu odboru, Odboru regij in Evropskemu varuhu človekovih pravic ter besedili objavi v Uradnem listu Evropske unije (serija L).

         Josep BORRELL FONTELLES

            Predsednik

         Julian PRIESTLEY

            Generalni sekretar

      (1)  UL L 54, 28.2.2003, str. 1.

      (2)  UL C 293, 30.11.2004, str. 1.

      (3)  UL C 294, 30.11.2004, str. 99.

      (4)  UL L 248, 16.9.2002, str. 1.

      (5)  UL L 356, 31.12.1977, str. 1.

         RESOLUCIJA EVROPSKEGA PARLAMENTA

      s pripombami, ki so sestavni del sklepa o razrešnici glede izvrševanja splošnega proračuna Evropske unije za proračunsko leto 2003, Oddelek V – Evropsko računsko sodišče
      EVROPSKI PARLAMENT,
      ob upoštevanju splošnega proračuna Evropske unije za proračunsko leto 2003 (1),
      ob upoštevanju poročila o prihodkih in odhodkih ter bilance stanja za proračunsko leto 2003 (C6-0018/2005),
      ob upoštevanju Letnega poročila Računskega sodišča za proračunsko leto 2003, skupaj z odgovori institucij (2),
      ob upoštevanju izjave o zanesljivosti poslovnih knjig ter zakonitosti in pravilnosti poslovnih dogodkov, ki jo na podlagi člena 248 Pogodbe ES (3) predloži Računsko sodišče,
      ob upoštevanju členov 272(10), 275 in 276 Pogodbe ES,
      ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (4), zlasti členov 50, 86(4), 145, 146 in 147 Uredbe,
      ob upoštevanju Finančne uredbe z dne 21. decembra 1977, ki se uporablja za splošni proračun Evropskih skupnosti (5),
      ob upoštevanju člena 71 in Priloge V k svojemu Poslovniku,
      ob upoštevanju poročila Odbora za proračunski nadzor (A6-0066/2005),
      Letno poročilo Evropskega računskega sodišča

                  1.

                  ugotavlja, da je Evropsko računsko sodišče upravljalo s proračunom v višini 77 076 689 EUR, v okviru katerega je do 31. decembra 2003 bilo 96,83 % (74 634 579,94 EUR) prevzetih obveznosti in 89,58 % (69 045 709,53 EUR) porabljenih sredstev;

                  2.

                  pozdravlja dejstvo, da je Evropsko računsko sodišče prvič ločeno ocenilo kontrolna okolja vseh institucij in svoje ugotovitve objavilo v posebnem delu;

                  3.

                  ugotavlja, da je Evropsko računsko sodišče pripravilo statute, v katerih je podrobno opisalo naloge, pravice in obveznosti finančnih akterjev, in da so bili decembra 2003 sprejeti najmanjši standardi kontrole;

                  4.

                  je seznanjen z ugotovitvami zunanje revizije Evropskega računskega sodišča v izvedbi zunanje revizijske hiše KPMG: „Po naši presoji … računovodski podatki in izkazi stanja dajejo resnično in pošteno sliko v skladu s Finančno uredbo, izvedbenimi pravili, splošno sprejetimi računovodskimi načeli in notranjimi predpisi Evropskega računskega sodišča o sredstvih in finančnem stanju Računskega sodišča na dan 31. decembra 2003 in o gospodarskem uspehu ter prihodkih in odhodkih za zaključeno proračunsko leto.“;

                  5.

                  prosi za kopijo poročila o oceni gradbene politike Računskega sodišča, ko bo končano;

            Nadaljnja obravnava postopka podelitve razrešnice za leto 2002

                  6.

                  opozarja, da je razrešnica za leto 2002 vsebovala tudi ugotovitve glede izjave o zanesljivosti in sistemu revizije; te ugotovitve se bodo spremljale v poročilu o razrešnici za leto 2003;

                  7.

                  opozarja, da preiskave v zvezi z Eurostatom, ki jih izvaja Evropski urad za boj proti goljufijam (OLAF), na tej stopnji še niso zaključene; vztraja, da Evropsko računsko sodišče naredi načrt za obsežno revizijo sistemov kontrol in nadzora, potem ko OLAF zaključi s preiskavami;

                  8.

                  ponavlja priporočilo iz odstavkov 21 in 22 svoje resolucije z dne 21. aprila 2004 (6) o razrešnici za leto 2002, da bi moralo po razširitvi Računskega sodišča vseh 25 članov prevzeti posebno odgovornost za revizijo najmanj enega generalnega direktorata Komisije za zgodnje prepoznavanje in preprečitev pojava neželenih dogodkov kot v primeru Eurostat;

                  9.

                  pozdravlja dejstvo, da bo Evropsko računsko sodišče glede na svoj delovni načrt za leto 2005 opravilo revizijo evropskega sistema integriranih ekonomskih računov, bruto nacionalnega dohodka (BND) in kakovosti BND;

                  10.

                  pozdravlja dejstvo, da je Računsko sodišče preučilo novi statut za člane Ekonomsko-socialnega odbora; ugotavlja, da določbe statuta same nimajo neposrednih finančnih posledic; je pomirjen, ker bo Sodišče to vprašanje ponovno preučilo pri izvajanju revizije za leto 2004;

                  11.

                  ugotavlja, da je Evropski ekonomsko-socialni odbor oktobra 2003 sprejel podrobna pravila in postopke za vodenje evidence; zato poziva Evropsko računsko sodišče, da izvrši revizijo evidence ob pripravi letnega poročila za 2004;

                  12.

                  pozdravlja dejstvo, da je Evropsko računsko sodišče posredovalo svoje sklepe z dne 16. decembra 2004 o podrobnostih sodelovanja (v zvezi s člani, osebjem in dostopom do revizijskih podatkov) z Evropskim uradom za boj proti goljufijam; obžaluje, da so bili ti sklepi sprejeti s takšno zamudo;

                  13.

                  pozdravlja ukrepe Evropskega računskega sodišča glede uporabe službenih vozil za člane Sodišča, kot je določeno v upravnem sklepu z dne 15. junija 2004; priznava, da so nove določbe pregledne in predstavljajo izboljšanje razmer; ugotavlja, da za zmanjšanje upravnega bremena Računsko sodišče krije tudi stroške za dodatnih 15 000 km, poleg poti, odobrenih s potnim nalogom, in da je poklicna uporaba vozila zabeležena v voznikovem dnevniku;

                  14.

                  ugotavlja, da člen 5 zgoraj omenjenega sklepa določa: „Če člani generalnega sekretariata uporabljajo uradna vozila za potovanja, ki niso navedena v členu 4 (tj. potovanja med opravljanjem službenih dolžnosti s potnim nalogom ali potovanja po standardni stopnji 15 000 km na leto), so odgovorni za vse stroške, povezane s takimi potovanji (pristojbine, stroške goriva in kakršne koli dodatne stroške najemnine zaradi kilometrine, ki presega 45 000 km na leto, kot je določeno v okvirni pogodbi)“; meni, da zasebna uporaba službenega vozila predstavlja nerazkrite koristi v naravi, ki jih ima Parlament za neprimerne;

            Letno poročilo o delu odredbodajalca in letno poročilo notranjega revizorja

                  15.

                  je seznanjen, da je Evropsko računsko sodišče poslalo poročilo v obsegu ene strani (v skladu s členom 86(4) Finančne uredbe) Odboru za proračunski nadzor; pričakuje, da bo to poročilo jasno predstavilo sedanje kontrolno okolje in predlagalo izboljšave za naslednje leto;

                  16.

                  poziva, da letno poročilo odredbodajalca vsebuje podpisano izjavo o zanesljivosti;

                  17.

                  želi prejeti kopijo letnega poročila notranjega revizorja; se zaveda, da je z vidika Evropskega računskega sodišča to notranji dokument; kljub temu opozarja, da poročilo notranjega revizorja organu za razrešitev navadno omogoči, da dobi jasno sliko o kontrolnem okolju in za naslednje leto načrtovanih izboljšavah; poudarja, da večina drugih institucij zaupa Odboru za proračunski nadzor, da s tem dokumentom ravna odgovorno;

                  18.

                  ugotavlja, da je Evropsko računsko sodišče uvedlo računalniško podprt sistem revizije, namenjen olajšanju in izboljšanju načrtovanja in standardizacije revizijskih postopkov, kakovosti kontrole v vseh fazah teh postopkov, dokumentacije, predstavitve rezultatov in priprave poročil, dela na oddaljenih lokacijah pa tudi zagotovitvi upravljavskih informacij;

                  19.

                  ugotavlja, da je bilo v letu 2003 porabljenih le 50 % sredstev, ki so bila na voljo za izmenjavo javnih uslužbencev in strokovnjakov, ker so se spremenile finančne določbe; zato lahko leto 2003 označimo za prehodno leto;

                  20.

                  meni, da bi lahko obstajala potreba po analiziranju, ali je treba preoblikovati sedanjo sestavo in delovanje vodstva Evropskega računskega sodišča; ponovno opozarja, da ima Računsko sodišče trenutno 736 zaposlenih, od katerih je 325 poklicnih revizorjev (stopnje A in B), 275 (stopnje A in B) jih dela v revizijskih skupinah in 50 (stopnje A) v kabinetih članov;

                  21.

                  pozdravlja dejstvo, da je Računsko sodišče septembra 2003 Odboru za proračunski nadzor posredovalo poročilo o politiki v zvezi s poslopji; želi biti obveščen o napredku na področju postopka razrešnice za leto 2004;

            Druge pripombe

                  22.

                  čestita Evropskemu računskemu sodišču za omrežje, vzpostavljeno z vsemi revizijskimi organi v državah članicah in državah prosilkah (na podlagi priprav na širitev); zahteva, da Evropsko računsko sodišče o doseženem napredku poroča pristojnemu odboru Parlamenta pravočasno za postopek razrešnice za leto 2004:

                              —

                              pri iskanju boljšega sistema porazdelitve bremena med Evropsko računsko sodišče in nacionalne revizijske organe, zlasti glede dostopa do nacionalnih revizijskih spisov,

                              —

                              pri racionalizaciji revizijskih pristopov z namenom večje združljivosti, zlasti v zvezi z nacionalnimi izjavami o zanesljivosti in sistemi revizije,

                              —

                              pri izboljšanju učinkovitosti nadzora s temeljitim pregledom količine in kakovosti predvidenega nadzora;

                  23.

                  pozdravlja pripravljenost Evropskega računskega sodišča, da predloži pisne odgovore na vprašanja pravočasno glede na razrešnico za leto 2003;

                  24.

                  poziva Evropsko računsko sodišče, da predsedniku Odbora za proračunski nadzor in poročevalcu o razrešnici Komisiji zagotovi, če je potrebno zaupno, predhodne kopije letnega poročila; poleg tega želi biti dovolj zgodaj obveščen o posebnih poročilih, ki jih lahko pričakuje tekom leta, da jih bo lahko ustrezno upošteval;

                  25.

                  poziva Evropsko računsko sodišče, da presodi vpliv nove Finančne uredbe na njegovo upravno delovanje pravočasno glede na ponovni pregled te uredbe v letu 2005/2006;

                  26.

                  poziva računsko sodišče, da predloži letno poročilo o svojih dejavnostih, sposobnostih za dosego zastavljenih ciljev, stroških na enoto, pomembnih področjih razvoja in drugih ustreznih dejavnikih v zvezi z učinkovitostjo delovanja institucije; meni, da bi bilo takšno poročilo o učinkovitosti odličen način za objavo podatkov o posodobitvi izjave o zanesljivosti in drugih spremembah v reviziji, ki jo izvaja sodišče.

         (1)  UL L 54, 28.2.2003, str. 1.

         (2)  UL C 293, 30.11.2004, str. 1.

         (3)  UL C 294, 30.11.2004, str. 99.

         (4)  UL L 248, 16.9.2002, str. 1.

         (5)  UL L 356, 31.12.1977, str. 1.

         (6)  UL L 330, 4.11.2004, str. 144.


title: 2013/223/EU: Sklep Komisije z dne 24. aprila 2013 o spremembi Sklepa 2000/745/ES o sprejetju zavez, ponujenih v zvezi s protidampinškim in protisubvencijskim postopkom pri uvozu nekaterih vrst polietilen tereftalata (PET) s poreklom iz Indije, Indonezije, Malezije, Republike Koreje, Tajvana in Tajske

text:
               22.5.2013

               SL

               Uradni list Evropske unije

               L 135/19

         SKLEP KOMISIJE
   z dne 24. aprila 2013
   o spremembi Sklepa 2000/745/ES o sprejetju zavez, ponujenih v zvezi s protidampinškim in protisubvencijskim postopkom pri uvozu nekaterih vrst polietilen tereftalata (PET) s poreklom iz Indije, Indonezije, Malezije, Republike Koreje, Tajvana in Tajske
   (2013/223/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 1225/2009 z dne 30. novembra 2009 o zaščiti proti dampinškemu uvozu iz držav, ki niso članice Evropske skupnosti (1) (v nadaljnjem besedilu: osnovna protidampinška uredba), in zlasti členov 8 in 9 Uredbe,
   po posvetovanju s svetovalnim odborom,
   ob upoštevanju naslednjega:
   A.   OBSTOJEČI UKREPI

               (1)

               Svet je z Uredbo (ES) št. 192/2007 (2) uvedel dokončno protidampinško dajatev na uvoz nekaterih vrst polietilen tereftalata (PET) s poreklom iz Indije, Indonezije, Malezije, Republike Koreje, Tajske in Tajvana na podlagi pregleda zaradi izteka ukrepov in delnega vmesnega pregleda. Ukrepi so bili prvotno uvedeni avgusta 2000 (3). Ti ukrepi so trenutno ponovno predmet pregleda zaradi izteka ukrepov (4).

               (2)

               Komisija je s Sklepom 2000/745/ES (5) (v nadaljnjem besedilu: Sklep) sprejela cenovno zavezo (v nadaljnjem besedilu: zaveza), med drugim, indonezijskega podjetja P.T. Polypet Karyapersada (v nadaljnjem besedilu: Polypet). Po ugotovitvah in sklepih v zvezi s pregledom glede „novega izvoznika“ (6) je Komisija s Sklepom 2002/232/ES (7) o spremembi Sklepa 2000/745/ES sprejela zavezo indijskega podjetja Futura Polyesters Limited (v nadaljnjem besedilu: Futura).

         B.   OBVEZNOSTI, KI IZHAJAJO IZ ZAVEZE

               (3)

               Ena od temeljnih obveznosti, ki izhaja iz zaveze, je četrtletno poročanje o prodaji, ki Komisiji omogoča učinkovito spremljanje zaveze. Spremljanje obveznosti se uporablja tudi, če v posameznem četrtletju ni bila izvedena nobena prodaja (t. i. poročilo o „ničelni prodaji“).

               (4)

               Poleg tega morajo proizvajalci izvozniki takoj obvestiti Komisijo o vseh spremembah v strukturi podjetja, do katerih bi lahko prišlo v času veljavnosti zaveze.

               (5)

               Določbe zaveze določajo, da se nesodelovanje s Komisijo glede teh vprašanj šteje za kršitev zaveze. Nedavna sodba Sodišča (8) je potrdila tudi, da je treba za pravilno delovanje zaveze obveznosti poročanja obravnavati kot osnovne obveznosti.

         C.   KRŠITVE ZAVEZE

               (6)

               Podjetje Polypet kljub večkratnim opozorilom ni poslalo poročila o prodaji za tretje četrtletje leta 2012. Poleg tega podjetje v nasprotju z določbami zaveze, ki jo je prevzelo, Komisije ni takoj obvestilo, da je bilo njegovo premoženje avgusta 2012 prodano drugemu indonezijskemu podjetju. Poročilo za četrto četrtletje leta 2012 ni bilo predloženo.

               (7)

               Podjetje Futura kljub večkratnim opozorilom ni poslalo poročil za tretje in četrto četrtletje leta 2012.

               (8)

               Dejstvo, da poročila in obvestila o spremembi strukture podjetja niso bila predložena, se šteje kot ponavljajoče se nesodelovanje, s čimer so kršene določbe zavez. To upravičuje umik obeh zavez.

         D.   PISNA STALIŠČA

               (9)

               Obema podjetjema je bila dana možnost ustne in pisne predstavitve stališč. Podjetji pisnih stališč nista predložili.

         E.   SPREMEMBA SKLEPA 2000/745/ES

               (10)

               Zato je v skladu s členom 8(9) osnovne protidampinške uredbe in v skladu z zadevnimi klavzulami zavez, ki pooblaščajo Komisijo, da umakne sprejetje zaveze, Komisija sklenila, da bi bilo treba umakniti sprejetje zavez, ki sta ju predložili podjetji Polypet in Futura, ter spremeniti Sklep 2000/745/ES, kot je bil spremenjen s Sklepom 2002/232/ES. V skladu s tem bi bilo treba dokončne protidampinške dajatve, naložene s členom 1 Uredbe (ES) št. 192/2007, samodejno uporabljati za uvoz PET, ki ga proizvajata podjetji Polypet in Futura (dodatna oznaka TARIC A193 za podjetje Polypet in dodatna oznaka TARIC A184 za podjetje Futura) –

         SPREJELA NASLEDNJI SKLEP:
   Člen 1
   Sprejetje zavez v zvezi s podjetji P.T.Polypet Karyapersada, Indonezija (dodatna oznaka TARIC A193) in Futura Polyesters Limited, Indija (dodatna oznaka TARIC A184) se umakne.
   Člen 2
   Razpredelnica iz člena 1 Sklepa 2000/745/ES se nadomesti z naslednjo razpredelnico:

                  „Država

                  Podjetja

                  Dodatna oznaka TARIC

                  Indija

                  Reliance Industries Limited

                  A181

                  Indija

                  Pearl Engineering Polymers Limited

                  A182

                  Indija

                  Dhunseri Petrochem & Tea Limited

                  A585“

   Člen 3
   Ta sklep začne veljati dan po objavi v Uradnem listu Evropske unije.

      V Bruslju, 24. aprila 2013

            Za Komisijo

            Predsednik

         José Manuel BARROSO

      (1)  UL L 343, 22.12.2009, str. 51.

      (2)  UL L 59, 27.2.2007, str. 1.

      (3)  UL L 199, 5.8.2000, str. 48.

      (4)  UL C 55, 24.2.2012, str. 4.

      (5)  UL L 301, 30.11.2000, str. 88.

      (6)  UL L 78, 21.3.2002, str. 4.

      (7)  UL L 78, 21.3.2002, str. 12; UL C 116, 15.5.2003, str. 2.

      (8)  Zadeva C-552/10 P, http://curia.europa.eu/juris/document/document.jsf?text=&docid=130244&pageIndex=0&doclang=SL&mode=req&dir=&occ=first&part=1&cid=825501.


title: 2012/3/EU: Sklep Evropskega parlamenta in Sveta z dne 13. decembra 2011 o uporabi instrumenta prilagodljivosti

text:
               7.1.2012

               SL

               Uradni list Evropske unije

               L 4/10

         SKLEP EVROPSKEGA PARLAMENTA IN SVETA
   z dne 13. decembra 2011
   o uporabi instrumenta prilagodljivosti
   (2012/3/EU)
   EVROPSKI PARLAMENT IN SVET EVROPSKE UNIJE STA –
   ob upoštevanju Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (1) ter zlasti petega odstavka točke 27 tega sporazuma,
   ob upoštevanju predloga Evropske komisije,
   ob upoštevanju dejstva:
   da sta se veji proračunskega organa, potem ko sta proučili vse možnosti za prerazporeditev proračunskih sredstev v podrazdelku 1a in razdelku 4, sporazumeli o uporabi instrumenta prilagodljivosti, da se dopolni financiranje v proračunu za leto 2012, in sicer s prekoračitvijo zgornjih meja v podrazdelku 1a za 50 milijonov EUR za financiranje strategije Evropa 2020 in v razdelku 4 za 150 milijonov EUR za financiranje evropske sosedske politike –
   SPREJELA NASLEDNJI SKLEP:
   Člen 1
   V splošnem proračunu Evropske unije za proračunsko leto 2012 (v nadaljnjem besedilu: proračun za leto 2012) se uporabi instrument prilagodljivosti za zagotovitev 50 milijonov EUR v sredstvih za prevzem obveznosti v podrazdelku 1a in 150 milijonov EUR v sredstvih za prevzem obveznosti v razdelku 4.
   Ta zneska bosta uporabljena za dopolnitev financiranja za:

               —

               50 milijonov EUR za strategijo EU 2020 v podrazdelku 1a;

               —

               150 milijonov EUR za evropski instrument sosedstva in partnerstva v razdelku 4.

         Člen 2
   Ta sklep se objavi v Uradnem listu Evropske unije.

      V Strasbourgu, 13. decembra 2011

            Za Evropski parlament

            Predsednik

         J. BUZEK

            Za Svet

            Predsednik

         M. SZPUNAR

      (1)  UL C 139, 14.6.2006, str. 1.


title: Sklep Evropskega parlamenta (EU, Euratom) 2016/1468 z dne 28. aprila 2016 o razrešnici glede izvrševanja proračuna Izvajalske agencije za inovacije in omrežja (nekdanje Izvajalske agencije za vseevropsko prometno omrežje) za proračunsko leto 2014

text:
               14.9.2016

               SL

               Uradni list Evropske unije

               L 246/130

         SKLEP EVROPSKEGA PARLAMENTA (EU, EURATOM) 2016/1468
   z dne 28. aprila 2016
   o razrešnici glede izvrševanja proračuna Izvajalske agencije za inovacije in omrežja (nekdanje Izvajalske agencije za vseevropsko prometno omrežje) za proračunsko leto 2014
   EVROPSKI PARLAMENT,

               —

               ob upoštevanju splošnega proračuna Evropske unije za proračunsko leto 2014 (1),

               —

               ob upoštevanju konsolidiranega zaključnega računa Evropske unije za proračunsko leto 2014 (COM(2015) 377 – C8-0199/2015) (2),

               —

               ob upoštevanju končnega zaključnega računa Izvajalske agencije za inovacije in omrežja (nekdanje Izvajalske agencije za vseevropsko prometno omrežje) za proračunsko leto 2014 (3),

               —

               ob upoštevanju poročila Komisije o nadaljnjem ukrepanju na podlagi razrešnice za proračunsko leto 2013 (COM(2015) 505) in delovnih dokumentov služb Komisije, priloženih temu poročilu (SWD(2015) 194, SWD(2015) 195),

               —

               ob upoštevanju letnega poročila Komisije organu, ki da razrešnico, o notranjih revizijah, opravljenih leta 2014 (COM(2015) 441), in delovnega dokumenta služb Komisije, ki mu je priložen (SWD(2015) 170),

               —

               ob upoštevanju poročila Računskega sodišča o zaključnem računu Izvajalske agencije za inovacije in omrežja (nekdanje Izvajalske agencije za vseevropsko prometno omrežje) za proračunsko leto 2014 z odgovorom agencije (4),

               —

               ob upoštevanju izjave o zanesljivosti (5) računovodskih izkazov ter o zakonitosti in pravilnosti z njimi povezanih transakcij, ki jo je za proračunsko leto 2014 v skladu s členom 287 Pogodbe o delovanju Evropske unije predložilo Računsko sodišče,

               —

               ob upoštevanju priporočila Sveta z dne 12. februarja 2016 o podelitvi razrešnice izvajalskim agencijam glede izvrševanja proračuna za proračunsko leto 2014 (05585/2016 – C8-0040/2016),

               —

               ob upoštevanju členov 317, 318 in 319 Pogodbe o delovanju Evropske unije,

               —

               ob upoštevanju člena 106a Pogodbe o ustanovitvi Evropske skupnosti za atomsko energijo,

               —

               ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (6), zlasti členov 62, 164, 165 in 166,

               —

               ob upoštevanju Uredbe Sveta (ES) št. 58/2003 z dne 19. decembra 2002 o statutu izvajalskih agencij, pooblaščenih za izvajanje nekaterih nalog pri upravljanju programov Skupnosti (7), zlasti člena 14(3),

               —

               ob upoštevanju Uredbe Komisije (ES) št. 1653/2004 z dne 21. septembra 2004 o standardni finančni uredbi za izvajalske agencije v skladu z Uredbo Sveta (ES) št. 58/2003 o statutu izvajalskih agencij, pooblaščenih za izvajanje nekaterih nalog pri upravljanju programov Skupnosti (8), zlasti prvega in drugega odstavka člena 66,

               —

               ob upoštevanju izvedbenega sklepa Komisije 2013/801/EU z dne 23. decembra 2013 o ustanovitvi Izvajalske agencije za inovacije in omrežja ter razveljavitvi Sklepa 2007/60/ES, kakor je bil spremenjen s Sklepom 2008/593/ES (9),

               —

               ob upoštevanju člena 93 in Priloge V Poslovnika,

               —

               ob upoštevanju poročila Odbora za proračunski nadzor in mnenj drugih zadevnih odborov (A8-0140/2016),

               A.

               ker Komisija v skladu s členom 17(1) Pogodbe o Evropski uniji izvršuje proračun in upravlja programe in ker v skladu s členom 317 Pogodbe o delovanju Evropske unije proračun izvršuje v sodelovanju z državami članicami, na lastno odgovornost in v skladu z načelom dobrega finančnega poslovodenja;

               1.

               podeli razrešnico direktorju Izvajalske agencije za inovacije in omrežja (nekdanje Izvajalske agencije za vseevropsko prometno omrežje) glede izvrševanja proračuna izvajalske agencije za proračunsko leto 2014;

               2.

               navaja svoje pripombe v resoluciji, ki je del sklepov o razrešnici glede izvrševanja splošnega proračuna Evropske unije za proračunsko leto 2014, oddelek III – Komisija in izvajalske agencije, ter v resoluciji z dne 28. aprila 2016 o posebnih poročilih Evropskega računskega sodišča v okviru razrešnice Komisiji za proračunsko leto 2014 (10);

               3.

               naroči svojemu predsedniku, naj ta sklep skupaj s sklepom o razrešnici glede izvrševanja splošnega proračuna Evropske unije za proračunsko leto 2014, oddelek III – Komisija, in resolucijo, ki je del sklepov, posreduje direktorju Izvajalske agencije za inovacije in omrežja (nekdanje Izvajalske agencije za vseevropsko prometno omrežje), Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Martin SCHULZ

            Generalni sekretar

         Klaus WELLE

      (1)  UL L 51, 20.2.2014.

      (2)  UL C 377, 13.11.2015, str. 1.

      (3)  UL C 367, 5.11.2015, str. 10.

      (4)  UL C 409, 9.12.2015, str. 362.

      (5)  UL C 377, 13.11.2015, str. 146.

      (6)  UL L 298, 26.10.2012, str. 1.

      (7)  UL L 11, 16.1.2003, str. 1.

      (8)  UL L 297, 22.9.2004, str. 6.

      (9)  UL L 352, 24.12.2013, str. 65.

      (10)  Sprejeta besedila z navedenega dne, P8_TA(2016)0148 (glej stran 91 tega Uradnega lista).


title: Sklep Sveta (EU) 2015/333 z dne 2. marca 2015 o imenovanju italijanskega člana Evropskega ekonomsko-socialnega odbora

text:
               3.3.2015

               SL

               Uradni list Evropske unije

               L 58/74

         SKLEP SVETA (EU) 2015/333
   z dne 2. marca 2015
   o imenovanju italijanskega člana Evropskega ekonomsko-socialnega odbora
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 302 Pogodbe,
   ob upoštevanju predloga italijanske vlade,
   ob upoštevanju mnenja Evropske komisije,
   ob upoštevanju naslednjega:

               (1)

               Svet je 13. septembra 2010 sprejel Sklep 2010/570/EU, Euratom o imenovanju članov Evropskega ekonomsko-socialnega odbora za obdobje od 21. septembra 2010 do 20. septembra 2015 (1).

               (2)

               Zaradi smrti Corrada ROSSITTA se je sprostilo mesto člana Evropskega ekonomsko-socialnega odbora –

         SPREJEL NASLEDNJI SKLEP:
   Člen 1
   Flora GOLINI, Vicepresidente nonché Membro della Giunta esecutiva confederale della CIU (Confederazione Italiana di Unione delle professioni), se za preostanek mandata, ki se izteče 20. septembra 2015, imenuje za članico Evropskega ekonomsko-socialnega odbora.
   Člen 2
   Ta sklep začne veljati na dan sprejetja.

      V Bruslju, 2. marca 2015

            Za Svet

            Predsednica

         D. REIZNIECE-OZOLA

      (1)  UL L 251, 25.9.2010, str. 8.


title: Sklep Sveta (EU) 2015/372 z dne 8. oktobra 2014 o podpisu Protokola o spremembi Evro-sredozemskega letalskega sporazuma med Evropsko unijo in njenimi državami članicami na eni strani ter vlado Države Izrael na drugi strani zaradi upoštevanja pristopa Republike Hrvaške k Evropski uniji v imenu Unije in njenih držav članic ter o njegovi začasni uporabi

text:
               7.3.2015

               SL

               Uradni list Evropske unije

               L 64/1

         SKLEP SVETA (EU) 2015/372
   z dne 8. oktobra 2014
   o podpisu Protokola o spremembi Evro-sredozemskega letalskega sporazuma med Evropsko unijo in njenimi državami članicami na eni strani ter vlado Države Izrael na drugi strani zaradi upoštevanja pristopa Republike Hrvaške k Evropski uniji v imenu Unije in njenih držav članic ter o njegovi začasni uporabi
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 100(2) v povezavi s členom 218(5) Pogodbe,
   ob upoštevanju Akta o pristopu Hrvaške in zlasti drugega pododstavka člena 6(2) Akta,
   ob upoštevanju predloga Evropske komisije,
   ob upoštevanju naslednjega:

               (1)

               Svet je 14. septembra 2012 pooblastil Komisijo, da v imenu Unije, njenih držav članic in Republike Hrvaške začne pogajanja z namenom sklenitve Protokola o spremembi Evro-sredozemskega letalskega sporazuma med Evropsko unijo in njenimi državami članicami na eni ter vlado Države Izrael na drugi strani (1) zaradi upoštevanja pristopa Republike Hrvaške k Evropski uniji (v nadaljnjem besedilu: Protokol).

               (2)

               Ta pogajanja so se uspešno zaključila 12. decembra 2013.

               (3)

               Protokol bi bilo treba podpisati v imenu Unije in njenih držav članic s pridržkom njegove poznejše sklenitve.

               (4)

               Protokol bi bilo treba začasno uporabljati –

         SPREJEL NASLEDNJI SKLEP:
   Člen 1
   Podpis Protokola o spremembi Evro-sredozemskega letalskega sporazuma med Evropsko unijo in njenimi državami članicami na eni ter vlado Države Izrael na drugi strani zaradi upoštevanja pristopa Republike Hrvaške k Evropski uniji se odobri v imenu Unije in njenih držav članic s pridržkom sklenitve Protokola.
   Besedilo Protokola je priloženo k temu sklepu.
   Člen 2
   Predsednik Sveta je pooblaščen, da imenuje osebo(-e), pooblaščeno(-e) za podpis Protokola v imenu Unije in njenih držav članic.
   Člen 3
   Protokol se začasno uporablja v skladu s členom 3(2) Protokola od njegovega podpisa s strani pogodbenic (2) do začetka njegove veljavnosti.
   Člen 4
   Ta sklep začne veljati na dan sprejetja.

      V Luxembourgu, 8. oktobra 2014

            Za Svet

            Predsednik

         M. LUPI

      (1)  Besedilo Sporazuma je objavljeno v UL L 208, 2.8.2013, str. 3.

      (2)  Generalni sekretariat Sveta bo v Uradnem listu Evropske unije objavil datum, od katerega se Protokol začasno uporablja.


title: 2004/563/ES, Euratom: Sklep Komisije z dne 7. julija 2004 o spremembi poslovnika

text:
               27.7.2004

               SL

               Uradni list Evropske unije

               L 251/9

      SKLEP KOMISIJE

   z dne 7. julija 2004
   o spremembi poslovnika
   (2004/563/ES, Euratom)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti in zlasti člena 218(2) Pogodbe,
   ob upoštevanju Pogodbe o ustanovitvi Evropske skupnosti za jedrsko energijo in zlasti člena 131 Pogodbe,
   ob upoštevanju Pogodbe o Evropski uniji in zlasti členov 28(1) in 41(1) Pogodbe –
   SKLENILA:
   Člen 1
   Določbe Komisije o elektronskih in digitalnih dokumentih, besedilo katerih je priloženo temu sklepu, se dodajo kot Priloga k poslovniku Komisije.
   Člen 2
   Ta sklep začne veljati z dnem objave v Uradnem listu Evropske unije.

      V Bruslju, 7. julija 2004

            Za Komisijo

         Romano PRODI

            Predsednik

      PRILOGA
      Določbe Komisije o elektronskih in digitalnih dokumentih
      Ob upoštevanju naslednjega:

                  (1)

                  Ker Komisija za svoje delovanje in pri izmenjavi dokumentov z zunanjim svetom, zlasti z upravnimi organi Skupnosti, vključno z organi, odgovornimi za izvajanje nekaterih politik Skupnosti, ter z nacionalnimi upravnimi organi, na splošno uporablja novo informacijsko in komunikacijsko tehnologijo, je v dokumentacijskem sistemu Komisije vse več elektronskih in digitalnih dokumentov.

                  (2)

                  Na podlagi Bele knjige o reformi Komisije (1), v kateri imajo ukrepi 7, 8 in 9 za cilj prehod na „e-Komisijo“ in Sporočila „H Komisiji preko spleta: Strategija izvajanja za obdobje 2001–2005 (ukrepi 7, 8 in 9 Bele knjige o reformi)“ (2), je Komisija v okviru svojega notranjega delovanja in sodelovanja med njenimi službami in oddelki, pospešila razvoj računalniških sistemov, ki omogočajo upravljanje dokumentov in postopkov z elektronskimi sredstvi.

                  (3)

                  S Sklepom 2002/47/ES, ESPJ, Euratom (3) je Komisija k svojemu poslovniku priložila določbe o upravljanju dokumentov, zlasti da zagotovi, da je v katerem koli trenutku sposobna poročati o zadevah, za katere je odgovorna. V Sporočilu o poenostavitvi in modernizaciji upravljanja dokumentov, si je Komisija kot srednjeročni cilj postavila vzpostavitev elektronskega arhiviranja dokumentov (4), ki bo temeljilo na zbirki skupnih pravil in postopkov, ki jih bodo uporabljale vse službe in oddelki Komisije.

                  (4)

                  Dokumente je treba upravljati v skladu s pravili o varovanju tajnosti, ki veljajo za Komisijo, še posebej glede klasifikacije dokumentov v skladu s Sklepom 2001/884/ES, ESPJ, Euratom (5), glede zaščite informacijskih sistemov v skladu s Sklepom C(95) 1510, in glede varstva osebnih podatkov v skladu z Uredbo (ES) št. 45/2001 Evropskega parlamenta in Sveta (6). Zato mora biti dokumentacijski sistem Komisije zasnovan tako, da so informacijski sistemi, mreže in sredstva za prenose, ki ga sestavljajo, zaščiteni s primernimi varnostnimi ukrepi.

                  (5)

                  Treba je sprejeti ne le določbe o pogojih veljavnosti za Komisijo elektronskih in digitalnih dokumentov, ki se prenašajo po elektronski poti, v primerih, ko slednji še niso določeni drugje, kot tudi pogoje shranjevanja, ki po poteku določenega časa zagotavljajo celovitost in čitljivost takšnih dokumentov ter ustreznih metapodatkov za celotno obdobje, v katerem se zahteva njihovo shranjevanje.

            SKLENIL:
      Člen 1
      Vsebina
      Te določbe določajo pogoje veljavnosti elektronskih in digitalnih dokumentov za Komisijo. Njihov cilj je tudi zagotavljanje verodostojnosti, celovitosti in čitljivosti teh dokumentov in ustreznih metapodatkov po poteku določenega časa.
      Člen 2
      Področje uporabe
      Te določbe se uporabljajo za elektronske in digitalne dokumente, ki jih sestavi ali prejme in shrani Komisija.
      Na podlagi dogovora se lahko uporabljajo za elektronske in digitalne dokumente, ki jih hranijo druge pravne ali fizične osebe, zadolžene za izvajanje nekaterih skupnih politik, ali za dokumente, izmenjane v okviru mrež za prenos podatkov med upravnimi organi, katerih del je Komisija.
      Člen 3
      Opredelitve
      Za namen teh določb, se uporabljajo naslednje opredelitve:
      (1)   „dokument“: dokument, kot je opredeljen po eni strani v členu 3(a) Uredbe (ES) št. 1049/2001 Evropskega parlamenta in Sveta (7) ter po drugi strani v členu 1 določb o upravljanju dokumentov, priloženih Pravilniku Komisije, v nadaljevanju „določbe o upravljanju dokumentov“;
      (2)   „elektronski dokument“: celota podatkov, ki jih računalniški sistem ali podoben mehanizem zbere ali shrani na kakršnem koli mediju, in ki jih lahko prebere ali prejme oseba, zgoraj navedeni sistem ali mehanizem, kot tudi kakršni koli prikaz, izhod, tiskanje in podobno teh podatkov;
      (3)   „digitalizacija dokumentov“: postopek preoblikovanja papirnatega oziroma drugega vhodnega dokumenta na tradicionalnem mediju v elektronsko sliko. Digitalizacija zadeva vse vrste dokumentov in se lahko izvede za različne medije, kot so papir, faks, mikrooblike (mikrokartice, mikrofilmi), fotografije, video in avdio kasete ter filmi;
      (4)   „življenjski cikel dokumenta“: celota faz ali obdobij v času obstoja dokumenta, od njegovega prejema, ali uradne sestavitve v smislu člena 4 določb o upravljanju dokumentov, do njegovega prenosa v zgodovinski arhiv Komisije, in trenutka, ko postane dostopen javnosti ali do njegovega uničenja v smislu člena 7 navedenih določb;
      (5)   „dokumentacijski sistem Komisije“: celota dokumentov, datotek in metapodatkov, ki jih sestavi, prejme, zabeleži, razvrsti in shrani Komisija;
      (6)   „celovitost“: dejstvo, da so informacije, ki jih vsebuje dokument, in ustrezni metapodatki popolni (prisotni so vsi podatki) in točni (noben podatek ni spremenjen);
      (7)   „čitljivost po poteku določenega časa“: dejstvo, da ostanejo informacije, vsebovane v dokumentih in ustreznih metapodatkih, ves čas življenjskega cikla navedenih dokumentov z lahkoto čitljive za vsakogar, ki ima do njih pravico ali obveznost dostopa, to je od uradne sestavitve ali prejema dokumentov do njihovega prenosa v zgodovinski arhiv Komisije in trenutka, ko postanejo dostopni javnosti oziroma do njihovega pooblaščenega uničenja glede na zahtevani rok za shranjevanje;
      (8)   „metapodatki“: podatki, ki opisujejo kontekst, vsebino in zgradbo dokumentov, kot tudi ravnanje z njimi po poteku določenega časa, kot so določeni v podrobnih pravilih uporabe določb o upravljanju dokumentov in kot jih bodo dopolnila podrobna pravila uporabe teh določb;
      (9)   „elektronski podpis“: elektronski podpis v smislu člena 2(1) Direktive 1999/93/ES Evropskega parlamenta in Sveta (8);
      (10)   „napredni elektronski podpis“: elektronski podpis v smislu člena 2(2) Direktive 1999/93/ES Evropskega parlamenta in Sveta.
      Člen 4
      Veljavnost elektronskih dokumentov
      1.   V primeru, ko ustrezna določba Skupnosti ali nacionalna določba zahteva podpisani izvirnik nekega dokumenta, elektronski dokument, ki ga sestavi ali prejme Komisija, ustreza tej zahtevi, če zadevni dokument vsebuje napredni elektronski podpis, ki temelji na kvalificiranem potrdilu in ki ga ustvari zaščiteno orodje za sestavo elektronskega podpisa, ali če vsebuje elektronski podpis, ki daje funkcionalno enaka jamstva kot podpis.
      2.   V primerih, ko ustrezna določba Skupnosti ali nacionalna določba zahteva, da je dokument sestavljen v pisni obliki, ne zahteva pa podpisanega izvirnika, elektronski dokument, ki ga sestavi ali prejme Komisija, ustreza navedeni zahtevi, če je oseba, ki je avtor dokumenta, pravilno identificirana in če je dokument sestavljen v pogojih, ki zagotavljajo celovitost njegove vsebine in ustreznih metapodatkov, ter shranjen pod pogoji iz člena 7.
      3.   Določbe tega člena se uporabljajo od dneva, ki sledi dnevu sprejetja podrobnih pravil uporabe iz člena 9.
      Člen 5
      Veljavnost elektronskih postopkov
      1.   V primeru ko postopek, lasten Komisiji, zahteva podpis pooblaščene osebe ali soglasje neke osebe v eni ali več fazah navedenega postopka, se lahko postopek vodi z računalniškim sistemom pod pogojem, da je lahko vsaka oseba jasno in nedvoumno identificirana, in da omenjeni sistem nudi jamstva glede nespremenljivosti vsebine, vključno s fazami postopka.
      2.   V primeru, ko postopek zadeva Komisijo in druge pravne ali fizične osebe in zahteva podpis pooblaščene osebe ali soglasje v eni ali več fazah navedenega postopka, se slednji lahko vodi z računalniškim sistemom, o katerega pogojih in tehničnih jamstvih so dogovorjena med strankami.
      Člen 6
      Prenos po elektronskih poteh
      1.   Prenos dokumentov s strani Komisije notranjemu ali zunanjemu prejemniku, se lahko opravi z uporabo sredstva komunikacije, ki je v tistem trenutku najprimernejše.
      2.   Prenos dokumentov Komisiji se lahko izvede z uporabo kakršnega koli sredstva komunikacije, vključno z uporabo elektronskih poti – faksa, elektronske pošte, elektronskega obrazca, spletnih strani.
      3.   Odstavka 1 in 2 se ne uporabljata v primerih, ko ustrezna določba Skupnosti ali nacionalna določba oziroma določba, ki se uporablja na podlagi dogovora ali sporazuma med strankami, zahteva posebna sredstva za prenos ali če v zvezi s prenosom zahteva uporabo posebnih formalnih postopkov.
      Člen 7
      Shranjevanje
      1.   Shranjevanje elektronskih in digitalnih dokumentov Komisije mora biti zagotovljeno tekom celotnega zahtevanega obdobja, in sicer pod naslednjimi pogoji:

                  (a)

                  dokument je shranjen v obliki, v kateri je bil sestavljen, poslan ali prejet ali v obliki, ki ohranja ne le celovitost vsebine tega dokumenta, ampak tudi celovitost ustreznih metapodatkov;

                  (b)

                  vsebina podatkov in ustreznih metapodatkov je tekom celotnega obdobja shranjevanja čitljiva vsaki osebi s pooblastilom za dostop do podatkov;

                  (c)

                  če gre za dokument, poslan ali prejet po elektronskih poteh, so informacije, ki omogočajo ugotovitev izvora in namembnega kraja dokumenta, kot tudi datum in ura pošiljanja ali prejetja, minimalni metapodatki, ki jih je treba shraniti;

                  (d)

                  če gre za elektronske postopke, ki jih vodijo računalniški sistemi, je treba informacije o različnih fazah postopka shraniti pod pogoji, ki zagotavljajo prepoznavanje teh faz ter avtorjev in udeležencev.

            2.   Za namen odstavka 1 Komisija ustanovi zbirni sistem za elektronsko gradivo, ki obsega celotni življenjski cikel elektronskih in digitalnih dokumentov.
      Tehnični pogoji v zvezi z zbirnim sistemom elektronskega gradiva se določijo s podrobnimi pravili uporabe iz člena 9.
      Člen 8
      Varnost
      Elektronske in digitalne dokumente se upravlja v skladu s pravili o varovanju tajnosti, ki veljajo za Komisijo. V ta namen so informacijski sistemi, omrežja in sredstva za prenos, ki sestavljajo dokumentacijski sistem Komisije, zaščiteni z ustreznimi varnostnimi ukrepi o klasifikaciji dokumentov, zaščiti informacijskih sistemov ter varstvu osebnih podatkov.
      Člen 9
      Podrobna pravila uporabe
      Podrobna pravila uporabe teh določb se sestavijo v koordinaciji z generalnimi direktorati in ustreznimi službami, sprejme pa jih generalni sekretar Komisije, v dogovoru z generalnim direktorjem za informacijsko tehnologijo pri Komisiji.
      Da se upošteva razvoj informacijskih in komunikacijskih tehnologij, kot tudi nove obveznosti, ki zavezujejo Komisijo, se podrobna pravila uporabe redno posodabljajo.
      Člen 10
      Uporaba v oddelkih
      Vsak generalni direktor ali vodja službe sprejme potrebne ukrepe za zagotovitev, da dokumenti, postopki in elektronski sistemi, za katere odgovarja, ustrezajo zahtevam teh določb in podrobnim pravilom njihove uporabe.
      Člen 11
      Izvajanje
      Generalni sekretariat Komisije je zadolžen, da zagotovi izvajanje teh določb v koordinaciji z generalnimi direktorati in ustreznimi službami, še zlasti z generalnim direktoratom, ki je v Komisiji pristojen za informacijsko tehnologijo.

         (1)  KOM(2000) 200.

         (2)  ESR (2001) 924.

         (3)  UL L 21, 24.1.2002, str. 23.

         (4)  K(2002) 99 končni

         (5)  UL L 317, 3.12.2001, str. 1.

         (6)  UL L 8, 12.1.2001, str. 1.

         (7)  UL L 145, 31.5.2001, str. 43.

         (8)  UL L 13, 19.1.2000, str. 12.